Dan online - Vijest dana: - 2017-12-02\nVijest dana - datum: 2017-11-24 NAJBLIŽI SARADNICI RATKA MLADIĆA SVJEDOČILI O ĐUKANOVIĆEVOJ POMOĆI\nĐukanović Hag ćuti o Milovoj ulozi u Srebrenici Haški tribunal nikad nije konkretno ispitao moguću Đukanovićevu odgovornost, iako su postojali navodi da je obezbjeđivao gorivo za tenkove u Srebrenici Bivši ministar Republike Srpske Momčilo Mandić tvrdio je da je Đukanović slao gorivo za tenkove u Srebrenici i da je presudna bila upravo pomoć koju je pružio dugogodišnji crnogorski premijer\nNajbliži saradnici osuđenog generala Vojske Republike Srpske Ratka Mladića svjedočili su da je dugogodišnji crnogorski premijer Milo Đukanović obezbjeđivao gorivo za tenkove u Srebrenici, gdje su tokom rata u BiH počinjeni zločini protiv čovječnosti i kršeni zakoni i običaji rata, ali Tribunal u Hagu nikada nije konkretno ispitivao Đukanovićevu odgovornost.\nTakođe, i državno tužilaštvo Crne Gore još ćuti povodom izjava bivšeg ministra Republike Srpske Momčila Mandića da je Đukanović, lider vladajuće DPS, obezbjeđivao gorivo za tenkove u Srebrenici. Zločin u Srebrenici se dogodio u julu 1995. godine, a Milo Đukanović je tada bio premijer Crne Gore, kao i godinama kasnije, praktično sve do kraja 2016. godine. Iz crnogorskog državnog tužilaštva do danas nisu odgovorili na pitanja „Dana” da li ispituju Mandićeve navode da je Đukanović obezbjeđivao gorivo za tenkove u Srebrenici, iako su takva pitanja poslata u julu ove godine, povodom 22 godine od zločina u Srebrenici.\nMomčilo Mandić je za Dan” u julu 2012. godine kazao da je Đukanović slao gorivo za tenkove koji su se borili od Foče preko Srebrenice do Bihaća i dalje.\n– Ne mogu da zaboravim pomoć koju su Milo Đukanović i njegova vlada 1994. godine upućivali Vojsci Republike Srpske i našem narodu i to u trenucima kada nam je Slobodan Milošević uveo sankcije. Gorivo za naše tenkove koji su se borili od Foče preko Srebrenice do Bihaća i dalje slao je upravo Đukanović. Ko zna šta bi bilo sa Republikom Srpskom da te pomoći nije bilo. Mi smo bili pred porazom, a Đukanović nam je tada prodao naftu kojom smo napunili prazne rezervoare naših tenkova i spasili Republiku Srpsku – rekao je tada Mandić.\nMeđutim, crnogorsko Specijalno državno tužilaštvo, koje je nadležno i za ratne zločine, ćuti o eventualnoj odgovornosti dugogodišnjeg premijera, a sadašnjeg lidera vladajuće DPS.\nOsim što je pomenuo Đukanovića, Mandić je izjavio i da ne smije zaboraviti ni pomoć koju im je upućivao tadašnji crnogorski ministar zdravlja Miomir Mugoša, koji je Hercegovini darovao dvije poljske bolnice.\nHaški tribunal za ratne zločine na teritoriji bivše SFRJ osudio je u srijedu generala i ratnog komandanta Vojske Republike Srpske Ratka Mladića na doživotnu kaznu zatvora zbog genocida u Srebrenici, zločina protiv čovječnosti i kršenja zakona i običaja rata u BiH. Sudsko vijeće utvrdilo je da je Mladić kriv po deset tačaka optužnice – za učešće u genocidu u Srebrenici, progon, istrebljenje, ubistvo, deportaciju stanovništva, prisilno premještanje stanovništva, terorisanje stanovništva, protivpravne napade na civile i uzimanje talaca.\nVijeće je konstatovalo da Mladić nije kriv za genocid u šest opština u BiH – Sanski Most, Vlasenica, Foča, Kotor Varoš, Ključ i Prijedor.\nTribunal je naveo da genocid nad Muslimanima u Srebrenici ne bi bio počinjen bez postupaka Mladića, koji je namjeravao da Muslimane iz Srebrenice eliminiše genocidom, progonom, istrebljenjem i ubistvom. Tokom čitanja presude, navedeno je da su snage pod Mladićevom komandom odgovorne za progon žrtava na vjerskoj, rasnoj i političkoj osnovi.\nSuđenje generalu Mladiću počelo je u maju 2012. godine, tačno godinu nakon što je on, krajem maja 2011, poslije 16 godina bjekstva, bio uhapšen u Srbiji i izručen u Hag. Nakon hapšenja Mladića, u Beogradu je organizovan protestni skup.\nTužilaštvo je izvođenje dokaza protiv Mladića završilo u februaru 2014. godine. Dokazni postupak odbrane trajao je od maja 2014. do 16. avgusta 2016. godine.M.V.\nPlašio se pitanja o svojoj ulozi\nInteresantno je da je bivši crnogorski premijer Milo Đukanović sredinom 2003. godine rekao da neće svjedočiti na suđenju bivšem jugoslovenskom i srpskom predsjedniku Slobodanu Miloševiću u Haškom tribunalu. Đukanović je tada kazao da je Haški tribunal zatražio od njega da svjedoči protiv Slobodana Miloševića, ali je on to odbio. Nije nemoguće da je Đukanović odbio da svjedoči, vjerovatno plašeći se pitanja o svojoj ulozi u ratnim dešavanjima.\nIskeširali dva stana, ne mogu da objasne kako\nMaskirane osobe izlaze iz Opštine\nPreko fiktivnih ugovora izvukli milion eura


Press Online :: Biznis :: Novi vlasnik menja prvog čoveka, novi direktor Telenora Srbija\nNovi vlasnik menja prvog čoveka, novi direktor Telenora Srbija\nNovi generalni direktor Telenor Srbije je Majk Mišel, saopšteno je iz te kompanije, koja je nedavno postala deo PPF grupe.\nMišel će na dužnost stupiti najkasnije 1. oktobra\n„Majk donosi više od dvadeset godina iskustva u globalnim telekomunikacionim kompanijama, radeći u regionu, Severnoj Americi i Aziji. Stručnost koju je stekao na pozicijama u oblasti marketinga, prodaje i liderstva daće značajan doprinos PPF menadžmentu i razvoju našeg poslovanja u Srbiji“, izjavio je Ladislav Bartoniček, akcionar PPF grupe odgovoran za oblast telekomunikacija.\nMajk Mišel radio je na različitim rukovodećim pozicijama u Češkoj, Srbiji, Crnoj Gori i Mađarskoj i bio vršilac dužnosti generalnog direktora u kompanijama u regionu. Iskustvo je sticao u Kanadi, Norveškoj i donedavno, u Bangladešu. Diplomirao je ekonomiju na kanadskom univerzitetu „Sajmon Frejzer“.\n„Veoma sam srećan što ću se pridružiti timu Telenora Srbije. Proveo sam mnogo godina u regionu, i deo mene uvek je pripadao ovim prostorima i ljudima. Radujem se mogućnostima koje su pred nama“, izjavio je Majk Mišel, navodi Telenor Srbija.


Organizacija društvenog aktivizma » Međunarodni dan nestale dece\nОзнаке: deca, nestala deca, Pozivi\nASTRA poziva da se pridružite na obeležavanju 25. maja – Međunarodnog dana nestale dece, koji se obeležava u parku Tašmajdan (blizu crkve Svetog Marka) priredbom „Skroz dečije“, sa početkom u 16 časova. Mališani će imati priliku da gledaju i slušaju nastupe plesne grupe Dance Factory, učesnike/ce Pinkovih zvezdica, recitacije dečijih pesmica, a program će upotpuniti animator Cirkusfere klovn Pucko. Aktivistkinje ASTRE će razgovarati sa odraslima u cilju prevencije nestanaka dece, različitih oblika eksploatacije, i trgovine ljudima.\nOd 2012. godine do danas ASTRA je primila preko 2000 poziva putem Evropskog broja za nestalu decu, u vezi sa različitim vrstama nestanaka dece. Tokom 2017. godine putem ovog broja primljeno je 11 prijava nestanaka dece: 8 devojčica i 3 dečaka. Od ovog broja, 10 dece su državljani Srbije, a 1 dete strani državljanin. Za šestoro dece Evropski broj za nestalu decu u Srbiji je dobio informaciju da su pronađena, a potraga i dalje traje za troje dece. Za dvoje dece nemamo povratnu informaciju.\nPoslednji podatak koji smo dobili od Ministarstva unutrašnjih poslova se odnosio na prvu polovinu 2017. godine kada je broj nestanaka dece iznosio preko 400, dok se na osnovu iskustva iz prethodnih godina može reći da se na godišnjem nivou prijavi preko 1000 različitih vrsta nestanaka dece. Nažalost, Mup nije dogovorio na zahtev za dostavljanje najnovijih podataka.\nPrema podacima Mreže evropskih brojeva za nestalu decu, kao i prema podacima policije, najčešće vrste nestanaka su deca koja beže od kuće ili iz domova za decu bez roditeljskog staranja/hraniteljskih porodica, dok je procenat otete dece ispod 10% od ukupnog broja nestanaka, iako u medijima najčešće čujemo za ovakve slučajeve. Međutim, ASTRA se zalaže i konstantno apeluje na policijske organe da bez obzira na vrstu nestanka, u potragu bi trebalo da se krene odmah, upravo iz razloga što su deca nezaštićena i mogu biti u riziku od različitih oblika eksploatacije i zlostavljanja.\nOvim putem vas podsećamo i na društveni eksperiment koji je ASTRA sprovela u prethodnom periodu, a koji je dostupan na sledećem linku. Ovim videom smo želeli da informišemo roditelje o različitim rizicima kojima njihova deca mogu biti izložena, kao i načinima zaštite.\nU narednom periodu ASTRA će nastaviti da zagovara uvođenje sistema alarmiranja javnosti, poznatijeg u Evropi kao Child Alert, kojim bi se i građani/ke uključili u potrage za nestalom decom, pogotovo kada su u pitanju kategorije dece koja su žrtve kriminalnih otmica.\nOčekujemo vas sve 25. maja u parku Tašmajdan. Za sve dodatne informacije možete se obratiti Katarini Ivanović - ki@astra.rs.


Beskonceptualni STAND UP Semira Gicića ‹ KCNP\n02 sep 2019 Postavio admin\nNovopazarski glumac Semir Gicić koji godinama piše i glumi u beogradskim hit komedijama, odlučio je da napravi Stand up na zahtev publike koja uživa u njegovim klipovima sa specifičnom tematikom “Sorte neljudske”. Posle beogradske premijere, u Novi Pazar stiže već 22. septembra. Pazaraska premijera zakazana je u nedelju, 22.septembra u 20h u koncertnoj dvorani Kulturnog centra.\nBeogradska premijera zakazana je za 21. septembar u Akademiji 28, a pretpremijera 15. septembra na zatvaranju Letnjeg festa u Beogradu.\nSemir Gicić je autor popularnih beogradskih komedija: Pazi s kime spavaš I i II deo, Čekajući ministra, Imamo dojavu, Pinokio za odrasle, KVDP, Deža vi… Sve te predstave igrane su u Pazaru više puta i uvek se tražila karta više.\nPogledajte neke od njegovih klipova (facebook, instagram, twitter):


Kosačov: Rusija će podržati pregovore i poslije 10. decembra - Klix.ba\nSvijet Kosačov: Rusija će podržati pregovore i poslije 10. decembra\nKosačov: Rusija će podržati pregovore i poslije 10. decembra\n12.11.2007. u 10:28\nPredsjedavajući vanjskopolitičkog komiteta ruske Dume Konstantin Kosačov izjavio je da je pregovore o budućem statusu Kosova neophodno produžiti i poslije 10.decembra, kada će se o rezultatima dosadašnjeg procesa razgovarati u Vijeću sigurnosti UN-a.\nKosačov kaže da je generalni sekretar UN-a Ban Ki-Moon obavezan da iznese prijedlog za produženje pregovora o budućnosti Kosova i da je, po svojoj funkciji, obavezan da poslije tog roka istupi s novom inicijativom o nastavku pregovora Beograda i Prištine, da da šansu novim idejama.\n"Odmah da kažem, Rusija će takav prijedlog bezrezervno podržati", rekao je Kosačev u intervjuu za današnju "Politiku".\nOn je ocijenio kao "izuzetno interesantan i sveobuhvatan" prijedlog Beograda primjer odnosa Hong Konga i Kine kao mogućeg suživota suverene države i jednog njenog odvojenog dijela.\n"Ukoliko bi bilo prihvaćeno, ovo rješenje bi imalo izuzetno povoljan značaj ne samo za Srbiju i Kosovo nego za međunarodnu zajednicu u cjelini, i moglo bi se primijeniti i u drugim dijelovima svijeta, svugdje gdje postoje nesporazumi ovoga tipa", rekao je Kosačov.\nUpitan da li bi aktuelna zbivanja u Gruziji, koja je također opterećena problemima separatizma, mogla da utječu na rješavanje statusa Kosova, on je rekao da "sasvim sigurno neće utjecati na kosovski pregovarački proces, ali bi zato bilo kakva ishitrena i jednostrana odluka o budućnosti južne srpske pokrajine i te kako snažno utjecala na prilike u Gruziji, istakavši da misli na statusu otcijepljenih republika Abhazije i Južne Osetije.\n"Osim toga, bilo kakvo nametnuto rješenje o budućnosti Kosova, izvan okvira međunarodnog prava, sasvim sigurno bi utjecalo i na sve druge slične situacije s kojima se danas susrećemo u Evropi i šire", upozorio je Kosačov.\nPrema njegovim riječima, u kosovskom primjeru ne postoji ništa što bi tamošnju situaciju na bilo koji način učinilo unikatnom i, u skladu sa time, rješivom na neki poseban, jedinstven način, neprimjenjiv u drugim slučajevima.\n"Ukoliko bi došlo do unilateralnog priznavanja nezavisnosti južne srpske pokrajine, to bi definitivno proturječilo postojećem međunarodnom pravu, i zaprijetilo bi općim haosom", zaključio je Kosačov u intervjuu "Politici".


Ministar odbrane Aleksandar Vulin izjavio je danas da Priština želi da se kosovska policija nadje na administrativnoj liniji kako bi rekla da je to granica, što bi predstavljalo bezbednosnu pretnju.\nBetaAvgust 11, 2020\nOn je gostujući na TV Pink, rekao da pripadnici Vojske Srbije (VS) imaju godinama jednovremene patrole sa Kforom u kojima se kreću “po tačno uvrdjenoj liniji, koja se unapred zna”, i da je tako bilo i nedavno kada su se iz Prištine čule optužbe da su srpske snage ušle na područje Kosova.\nPrema njegovim rečima, “Priština uvek hoće da se kosovska policija, bez obzira što je ne prepoznaje nijedan sporazum, niti je ima u bilo kom dogovoru, nadje na administrativnoj liniji, oni bi da to bude granica”.\n“Ako ne bi bilo Vojske Srbije tu, ako bi sami nešto patrolirali, ili ako bi bili treća strana VS, Kfor i kosovska policija, oni bi rekli da je to granica. E nije granica već administrativna linija. VS ima sporazum samo sa Kforom, sve ostalo može da bude bezbednosna pretnja”, rekao je Vulin.\nVulin je dodao i da ga plaši što medjunarodna zajednica “ćuti” na “ideju Velike Albanije”, koja ne može da se ostvari bez “velikog zla”.


Džon Bolton - Blic Online\nNa ovogodišnjoj svečanoj dodeli filmske nagrade “Oskar” mnogi su osetili potrebu da pošalju moralnu poruku, uključujući i Natali Portman, koja se pojavila u ogrtaču sa izvezenim imenima rediteljki, i Krisa Roka i Stiva Martina, koji su na svojevrstan način izrazili nezadovoljstvo zbog toga što u kategoriji za najbolji film nije nominovana nijedna žena.\n"PLANIRAO JE NAPADE I MORAO JE BITI ZAUSTAVLJEN" Američki zvaničnici: Tramp je ubistvo Sulejmanija odobrio pre SEDAM MESECI\nAmerički predsednik Donald Tramp odobrio je ubistvo iranskog generala Kasima Sulejmanija pre sedam meseci, ako iranska "pojačana agresija" dovede do smrti nekog Amerikanca, navelo je pet sadašnjih i bivših visokih zvaničnika američke administracija.\nBivši savetnik za nacionalnu bezbednost Džon Bolton ne pristaje na dobrovoljni razgovor u istrazi o opozivu predsednika Donalda Trampa i neće se pojaviti pred Predstavničkim domom Kongresa bez sudskog poziva.\nPoslednji obračun čoveka koji je stavio RAZGRANIČENJE KOSOVA na sto sa Trampom\nDemokrate u Predstavničkom domu pozvale su bivšeg savetnika za nacionalnu bezbednost Džona Boltona da svedoči sledeće nedelje u okviru istrage o opozivu predsednika SAD Donalda Trampa, prenosi Glas Amerike.\nBivši savetnik za nacionalnu bezbednost Džon Bolton izneo je danas karakteristično pesimističko mišljenje o izgledima da Severna Koreja odustane od nuklearnog oružja, na svom prvom javnom nastupu otkako ga je smenio predsednik SAD Donald Tramp.\nAmerički predsednik Donald Tramp u potrazi je za novim, četvrtim savetnikom za nacionalnu bezbednost u svom mandatu, nakon što je u utorak otpustio Džona Boltona sa te pozicije.\nTrampov "jastreb" krenuo je da sprovodi tajni plan u Evropi koji će RAZBESNETI PUTINA\nSavetnik za nacionalnu bezbednost američkog predsednika Donalda Trampa, Džon Bolton, posetio je u utorak Ukrajinu, a trebalo bi i da poseti bivšu sovjetsku republiku Belorusiju ove nedelje, a to će, kako su rekli sadašnji i bivši zvaničnici američkih adminsitracija, verovatno izazvati bes Kremlja.\nVećina Britanaca veruje da premijer Boris Džonson mora da "na bilo koji način" izvede Veliku Britaniju iz EU, čak iako to znači raspuštanje parlamenta, rezultati su posljednje ankete objavljene u "Dejli telegrafu".\nAdministracija predsednika SAD Donalda Trampa želi da bude od pomoći kada je reč o Bregzitu, izjavio je američki savetnik za državnu bezbednost Džon Bolton.\n"Glas Amerike": Bolton odlaže posetu Srbiji?\nSavetnik za nacionalnu bezbednost Bele kuće Džon Bolton odlaže posetu Beogradu i Prištini zato što je Kosovo bez vlade, saznaje nezvanično "Glas Amerike" iz diplomatskih izvora u Vašingtonu.


IGOR KOLAKOVIĆ NOVI SELEKTOR IRANA – ODBOJKA VOLLEYBALL\nIranci su odlučili da selektor njihove najbolje muške reprezentacije u naredne dve godine bude Igor Kolaković, uz mogućnost produžetka saradnje na još toliko. To znači da je stručnjak koji je osam godina uspešno stajao pored klupe selekcije Srbije, dobio prednost nad Radostinom Stojčevim, koji je takođe do poslednjeg momenta bio „u igri“.\nProteklih nekoliko dana oba kandidata su bila na razgovorima u Teheranu, a očigledno da je Kolakovićev plan i program ocenjen kao bolji. Interesantno je da će u drugom vikendu Svetske lige, baš u glavnom gradu Irana sa novim timom sačekati nekadašnje igrače.\nOvim angažovanjem Igor Kolaković, postaje peti selektor sa „ovih prostora“ koji će voditi Irance, jers u pre njega to bili Milorad Kijac, Zoran Gajić, Slobodan Kovač, kao i Jovica Cvetković, koji je predvodio mlađe reprezentativne selekcije.\nPrevious Post Previous Post NIKOLA KOVAČEVIĆ U IRANU\nSledeća objava Sledeća objava KUP POLJSKE SRPSKIM DAMAMA


Predsednica Osmani govorila na Međunarodnom forumu bezbednosti Halifax o izazovima Kosova u suočavanju sa pandemijom, ali i u oblasti bezbednosti - Novosti i Događanja - Predsednica Republike Kosovo - DR VJOSA OSMANI - SADRIU\nPredsednica Osmani govorila na Međunarodnom forumu bezbednosti Halifax o izazovima Kosova u suočavanju sa pandemijom, ali i u oblasti bezbednosti\nPredsednica Republike Kosovo Vjosa Osmani održala je danas govor na Međunarodnom forumu bezbednosti Halifax, na kojem je govorila o perspektivi Republike Kosovo i izazovima sa kojima se naša zemlja suočavala, kako u oblasti bezbednosti, tako i u suočavanju sa pandemijom.\nOna je istakla bitnost međunarodne saradnje i partnerstava kako bi suočavanje sa pandemijom i sličnim izazovima, bilo uspešno. Kako bi saradnja funkcionisala, zemlje se moraju složiti o zajedničkim pravilima i jačanju međunarodnih institucija putem nadzora. Štaviše, ona je istakla rizik od zlonamernog uticaja Rusije, koja podržava autokratske režime, destabilizuje razne regione u svetu, obuhvatajući i Zapadni Balkan i putem finansiranja dezinformišućih kampanji utiče na smanjenje građanskoj poverenja u institucije.\nDalje, u elaboraciji suočavanja sa pandemijom, predsednica Osmani je rekla da je Kosovo imalo poteškoća u suočavanju sa pandemijom zbog krhkog zdravstvenog sistema, nasleđenog iz 90-tih godina i zato što je bilo poslednja zemlja u Evropi koja je započela administraciju vakcina.\nAli je predsednica istakla, da je i pored toga, Kosovo zabeležilo napredak u procesu vakcinisanja.\n„Kosovo je sada postalo lider, ne samo u regionu, već i šire što se tiče postotka vakcinisanog stanovništva“, objasnila je predsednica Osmani govoreći da je naša zemlja odbila da dobije vakcine iz Rusije i Kine. Predsednica je dalje tražila da se ljudi ne predaju skepticizmu protiv vakcina.\n„Naša je dužnost da ubedimo građane da su vakcine koje koristimo sigurne i da je ovo jedini izlaz iz ove izuzetno izazovne medicinske i ekonomske situacije“, istakla je predsednica.\nNa samom kraju svog obraćanja na Međunarodnom forumu bezbednosti Halifax, predsednica Osmani je istakla bitnost međunarodne solidarnosti u situacijama kao što je ova sa pandemijom, jačanju transatlanskih institucija, kao načina da se zaštiti demokratija, časne privredne konkurencije i građenja ekonomski stabilnog društva.


Obnovljena škola u Cerovici\nŠkola „Desanka Maksimović“ u Cerovici\nKompanija EFT pomogla u obnovi škole „Desanka Maksimović“ u Cerovici Nakon sanacije, danas je svečano otvorena područna škola „Desanka Maksimović“ u Cerovici, a obnovu je pomogla Kompanija EFT-Rudnik i Termoelektrana Stanari koja je izdvojila oko 130.000 KM. Radovi na sanaciji su završeni početkom augusta a obuhvatali su sanaciju zidova i plafona, rekonstrukciju sanitarnih čvorova, zamjenu podnih obloga, zamjenu rasvjete unutar objekta, unutrašnje i vanjske stolarije, oštećenih elemenata krovne konstrukcije i potpunu zamjenu krovnog pokrivača, izradu termoizolacije, nove ograde i trotoara ta nabavku i postavljanje mobilijara za đečije igralište.\nNa svečanosti otvorenja, školu su danas posjetili predstavnici Ministarstva za prosvjetu i kulturu u Republici Srpskoj u pratnji direktora škole, predstavnika opštine Stanari i rukovodstva kompanije EFT-Rudnik i Termoelektrana Stanari, te najavili početak školske godine u septembru.\nPrilikom susreta s direktorom i nastavnim osobljem škole, direktor kompanije EFT Savo Mirković je uručio knjige za školsku lektiru i dopunu za školsku biblioteku, te lopte za fudbal i košarku, odbojku i rukomet.\nKompanija EFT-Rudnik i Termoelektrana Stanari kontinuirano doprinosi razvoju i očuvanju lokalne zajednice u kojoj posluje 15 godina. Značajan doprinos te kompanije razvoju opštine Stanari ogleda se i u dugogodišnjim donacijama u sektor za obrazovanje.\nProteklih godina kompanija EFT rekonstruisala je tri područne osnovne škole u selima Dragalovci, Ljeb i Cvrtkovci, saopšteno je iz kompanije EFT.


Ričard Grenel ostaje specijalni izaslanik za Srbiju i Kosovo\nIzvor: VOA, 20.Feb.2020, 01:46 (ažurirano 02.Apr.2020.)\nAmbasador SAD u Nemačkoj i specijalni izaslanik predsednika SAD za Srbiju i Kosovo Ričard Grenel ostaće na tim funkcijama uprkos imenovanju na mesto v.d. direktora američkih nacionalnih obaveštajnih službi, potvrđeno je za Glas Amerike u njegovom kabinetu. "Možemo da potvrdimo da će ambasador Grenel služiti i kao ambasador u Nemačkoj i specijalni izaslanik predsednika SAD za mirovne pregovore Srbije i Kosova i v.d. direktora nacionalnih obaveštajnih službi - simultano", naveo je za Glas Amerike Dik Kastin, portparol Ričarda Grenela. Kastin, ipak, precizira da će Grenel biti na funkciji v.d. direktora nacionalnih obaveštajnih službi samo privremeno. "Ističem da je ambasador Grenel odgovorio na zahtev predsednika Trampa da bude vršilac dužnosti direktora nacionalnih obaveštajnih službi na određeno vreme. Bela kuća će uskoro objaviti svoju nominaciju za mesto direktora nacionalnih obaveštajnih službi. Uzimajući to u obzir, ambasador Grenel će ostati na funkcijama ambasadora SAD u Nemačkoj i specijalnog izaslanika za Srbiju i Kosovo i 100 odsto je tome posvećen", naveo je Kastin za Glas Amerike. Bela kuća je ranije saopštila da je predsednik Donald Tramp uveren da će Ričard Grenel nove dužnosti obavljati na najbolji mogući način. “Ambasador Grenel posvećen je nepolitizovanom i nestranačkom pristupu u obavljanju funkcije šefa obaveštajnih službi – od čega zavisi naša bezbednost. Grenel je stekao višegodišnje iskustvo u obaveštajnoj zajednici obavljajući više funkcija – uključujuči i dužnost specijalnog izvestioca Bele kuće za pregovore Srbije i Kosova, ali i predstavnika SAD-a pred Ujedinjenim nacijama. Ambasadorska funkcija je Ričardu Grenelu potvrđena u Senatu aprila 2018. godine”, navedeno je u saopštenju Bele kuće. Prethodno je američki predsednik Donald Tramp objavio da će Grenel postati novi vršilac dužnosti direktora američkih nacionalnih obaveštajnih službi. "Zadovoljstvo mi je da objavim da će naš poštovani ambasador u Nemačkoj Ričard Grenel postati vršilac dužnosti direktora nacionalnih obaveštajnih službi. Rik je predstavljao našu zemlju izuzetno dobro i radujem se što ću raditi sa njim. Zahvaljujem se Džou Megvajeru na odličnom poslu koji je obavljao i radujem se bliskoj saradnji sa njim, možda u drugom svojstvu unutar administracije", napisao je Tramp na društvenoj mreši Tviter. Grenelu se prepisuje uspeh u dogovorima Beograda i Prištine da se uspostavi avionski i železnički saobraćaj.\nRadio Slobodna Evropa: Grenel imenovan za v.d. direktora nacionalne obaveštajne službe SAD\nNjujork -- Američki predsednik će, kako se očekuje, imenovati američkog ambasadora u Nemačkoj Ričarda Grenela za vršioca dužnosti direktora Nacionalne obaveštajne službe..."Zadovoljstvo mi je da objavim da će naš veoma poštovani ambasador u Nemačkoj Ričard Grenel postati vršilac dužnosti...\n"Želim ti uspeh, da svet bude bezbedniji"\nHašim Tači je ocenio da je izbor Ričarda Grenela za vršioca dužnosti direktora Nacionalnih obaveštajnih službi SAD odličan izbor predsednika Donalda Trampa..."Ambasador Grenel je obavio sjajan posao kao specijalni izaslanik u dijalogu između Kosova i Srbije. Rik, želim ti uspeh u novoj misiji...\n20:03: Bugarski eskpert: Ako Skoplje ne prihvati bugarske korene jezika,...\n19:57: Sutomore: Dve ležaljke i suncobran koštaju 6 evra\n19:57: MALI OTKRIO DO KADA ĆE SVI DOBITI 100 EVRA: Danas je isplaćeno ...\n19:56: Kukoč: Pipenu sam ponavljao " nisam jugoslovenski brat, već hrv...\n19:56: Dobar smeštaj u Dubrovniku sada i duplo jeftiniji


POSTERI SA LIKOVIMA IZ ANIMEA – ZA POVEĆANJE DONACIJA - Japanorama\nPOSTERI SA LIKOVIMA IZ ANIMEA – ZA POVEĆANJE DONACIJA\n04/02/2017 08/04/2017 / NOVO\nJapanski grad Tokušima odlučio je da upotrebi popularnost stripova i crtanih filmova za povećanje donacija građana lokalnoj vlasti u okviru vladinog pokreta plaćanja poreza u zavičaju, umesto u mestu stanovanja.\nJapanska vlada je, naime, donela program nazvan “furusato nozei” ( plaćanje dela poreza u zavičaju ), prema kome svaki građanin može da deo poreza plati u svome zavičaju, umesto u mestu stanovanja. Time su višestruko povećani prihodi manjih gradova, koji, zbog sve manje stanovnika i premeštanja privrednih aktivnosti u velike gradove, ubiraju manje poreza.\nGrađani Tokija, Osake, Nagoje i drugih većih gradova, podstaknuti nostalgijom za zavičajem, zbog toga sve više odlučuju da deo poreza plate u zavičaju, a ne u mestu stanovanja. Takvim plaćanjem poreza praktično se vrši svojevrsna donacija lokalnim vlastima, koje, da bi se zahvalile svojim nekadašnjim stanovnicima, njima zauzvrat šalju pakete sa lokalnim ( uglavnom poljoprivrednim ) proizvodima – pirinčem, voćem, povrćem, ribom, mesom i drugim namirnicama.\nDa bi podstakli svoje nekadašnje građane da baš kod njih plate porez, a ne u mestu stanovanja, vlasti grada Tokušima ( sever Japana ) počele su da u pakete poklona, u kojima je donedavno bilo najviše lokalnog voća i sušija, stavljaju i originalne postere sa likovima iz crtanih filmova i stripova, kojre proizvodi lokalni studio animacije UFOTABLE. Na posterima se najviše prikazuju scene iz animiranih filmova koje prikazuju AVAODORI, tradicionalne igre iz tog kraja, pa se na taj način podstiče i popularizacija lokalnog folklora.


Tekst na temu objašnjenja načina značajnog unapređenja poslovnih rezultata unapređivanjem različitih nivoa zadovoljenja potreba korisnika. Da li ste se nekada zapitali zašto na pojedinim veb stranicama pri njihovom otvaranju odmah dobijemo informaciju za prijavu na newsletter ili da se prijavimo za njihove notifikacije, iako nismo ni videli sadržaj te stranice/veb sajta? Koliko puta ste se nakon tog pitanja prijavili na taj newsletter ili notifikacije? Praksa govori da se veoma mali broj osoba na takav način prijavljuje na dobijanje informacija od kompanija (te kompanije možda dobijaju prijave za informacije, ali češće na drugačiji način). Postavlja se pitanje: ako ovako napadan zahtev za prijavu nema naročiti efekat, zašto je to uopšte urađeno na takav način? Sigurno ste se do sada bar jednom susreli sa reklamama u kojima se očigledno ne govori istina o karakteristikama proizvoda ili usluga, odnosno neki pojedinci i kompanije lažu, samo da bi prodali taj proizvod ili uslugu. Postavlja se pitanje šta osoba koja je kupila takav proizvod ili uslugu misli o toj kompaniji, kada iskoristi to što je kupila i očigledno vidi da je prevarena? Prethodni slučajevi predstavljaju karakteristične primere u kojima doživljaj korisnika u kontaktu sa kompanijom ne odražava najbolje načine zadovoljenja neke od potreba korisnika (da li je to dobar momenat da se zahteva prijavljivanje na newlsetter, da li bilo ko od nas želi da bude prevaren pri kupovini proizvoda). Cilj osmišljavanja doživljaja korisnika u kontaktu sa veb sajtom, aplikacijom, kompanijom, proizvodom... (user experience - UX) je da korisnik što brže, jednostavnije i kvalitetnije zadovolji svoju potrebu zbog koje je u kontaktu sa veb sajtom, aplikacijom, kompanijom, itd. Ukratko, cilj osmišljavanja i sprovođenja korisničkog doživljaja je brz, jednostavan i kvalitetan odgovor na potrebu korisnika. Poslednjih godina preovlađuje mišljenje da dobro osmišljen i sproveden korisnički doživljaj kroz sve dodirne komunikacione tačke između kompanije i korisnika, predstavlja jedan od najvažnijih činilaca značajnog poboljšanja poslovnih rezultata (u nekim slučajevima to je i najvažniji činilac uspeha). UX na veb sajtu nije tehnički posao - posao (veb) dizajnera i/ili programera Da bi korisnik doživeo vaš sadržaj, proizvod, uslugu ili kompaniju na veb sajtu ili društvenom mediju na pravi način to nije tehnički posao, već zbir različitih poslovnih aktivnosti, od kojih je tehnička izrada adekvatnog rešenja samo jedan segment kompletnog posla: Razumevanje ponašanja korisnika na vebu i veb sajtu (npr. zašto bi postavljali neki nama važan elemenat veb sajta /prijava za newsleter/ na takav način za koji lako možemo znati da nema naročiti efekat) Razumevanje potreba korisnika (na osnovu potreba korisnika se kreira sadržaj i što brža putanja zadovoljenja potreba korisnika na veb sajtu) Postavljanje interesa kompanije u kontekst zadovoljenja te potrebe (na koji način se predstavlja sadržaj u kontekstu prepoznavanja potrebe korisnika) Na koji način se promoviše ponuda, u kontekstu zadovoljenja potreba korisnika? Kako funkcioniše korisnički i klijentski servis u kontekstu sprovođenja načina zadovoljenja potrebe korisnika? Kako je kreiran proces prodaje i post-prodaje? Prethodna podela pokazuje da je za osmišljavanje kvalitetnog odgovora na potrebu korisnika potrebno znanje iz oblasti marketinga, poslovanja, advertajzinga, kreiranja sadržaja, prodaje, korisničkog servisa (...). Sva ta znanja moraju biti "utkana" u samo tehničko rešenje veb dizajna i programiranja. Četiri ugla posmatranja korisničkog doživljaja. Sposobnost razumevanja načina zadovoljenja potreba korisnika U ovom poglavlju je objašnjeno značenje modela sposobnosti razumevanja korisničkog doživljaja: Najveći broj kompanija kod nas i u svetu ne razume potrebu za postavljenjem svojih proizvoda/usluga, svojih prodajnih i promotivnih aktivnosti u kontekst zadovoljenja potreba korisnika. Ovakve kompanije nisu svesne potrebe za unapređenjem korisničkog doživljaja (User Experience Unconscious). Npr. kod većine kompanija je jača potreba da se proda (skuplji) proizvod ili usluga u odnosu na procenu da li možda neka druga varijanta (jeftinijeg) proizvoda ili usluge rešava potrebu korisnika (potreba kompanije je ispred potrebe korisnika). Jedan od razloga zašto postoje mnoge neistine u predstavljanju proizvoda i usluga je mnogo veća potreba prodajnog odeljenja da proda proizvod po svaku cenu (prodajni targeti), u odnosu na to kakve su dugoročne posledice takve prodaje (većina kompanija deluje razmišljajući kratkoročno). Jedan deo kompanija kod nas i u svetu razume potrebu da se veb sajt što bolje prilagodi potrebama korisnika kada oni dođu na njega. Iz tog razloga kompanije redefinišu veb sajtove, unapređuju ih tako da za rezultat imaju veću prodaju preko veb sajta. Aktivnosti kod ovih kompanija na nivou poboljšanja korisničkog doživljaja su najčešće na tehničkom/taktičkom nivou - bolji sadržaji, tehnički i vizuelno bolji sajtovi (Tecnical/Sales - Based User Experience). Interesantno je da većina ovih kompanija za fokus ima povećanje prodaje, što ima za posledicu da se rezultati ovakvih aktivnosti poboljšanja korisničkog doživljaja obično završavaju sa samim činom kupovine. Manje od 10% svih kompanija u svetu i kod nas da bi značajno poboljšali rezultate poslovanja objedinjuju sve promotivne i prodajne aktivnosti u pred-prodajnom, prodajnom i post-prodajnom procesu. Kod ovakvih kompanija je veoma važan spoj između odeljenja korisničkog i klijentskog servisa (pred-prodaja i post-prodaja), sa odeljenjima prodaje i marketinga. Iz ovakve organizacije posla lako proizilazi fokus unapređenja doživljaja korisnika i kupca u svim dodirnim tačkama pred-prodajnog, prodajnog i post-prodajnog procesa (User/Customer Experience Lifecycle). Ovakve kompanije veoma brzo počinju da dokumentuju svoju marketinšku, promotivnu i prodajnu strategiju, jer su im vremenom poslovni rezultati sve bolji. Ti dobri poslovni rezultati im omogućuju da mnogo lakše razumeju realne potrebe korisnika i da dođu do razumljivog načina merenja efekata unapređenja poslovnih rezultata u svim tačkama komunikacije sa korisnikom. Do 1% kompanija kod nas i u svetu dovoljno dobro razume važnost unapređenja korisničkog doživljaja u komunikaciji sa kompanijom da ove kompanije sve svoje promotivne i poslovne aktivnosti prilagođavaju doživljaju korisnika. Postoje dve vrste ovakvih kompanija u odnosu na fokus njihovog postavljanja prema doživljaju korisnika: Experience-Driven Brand (fokus brend komunikacija) i Experience-Driven Business (fokus organizacija poslovanja). Karakteristika najvećeg broja velikih oglašivača u svetu i kod nas je da se striktno fokusiraju na sam doživljaj brenda (Brand Experience) u promotivnoj komunikaciji sa korisnikom. Takve kompanije nikada nećete videti i čuti da u svojim promotivnim porukama obećavaju nešto (Brand Promise) što može pokvariti doživljaj korisnika u odnosu na percepciju brenda (Brand Perception). Zato npr. kod kompanije Coca-Cola nikada u reklamama nećete videti da one istovremeno pominju nešto na temu zdravlja i klasičnog šećera, ili od kompanije McDonalds da pominje zdravlje u kontekstu njihovih hamburgera. Obe kompanije kada pominju teme koje su sporne i koje njih interesuju, one to rade na nivou potpuno drugačijih tipova proizvoda, ili potpuno drugačijih tipova aktivnosti i sl. (npr. kompanija Coca-Cola veoma često sponzoriše aktivan i zdrav život). Ako kompanija nešto obeća u promotivnim porukama (Brand Promice) i to ne ispuni (Brand Experience), za rezultat ta kompanija snižava vrednost svog brenda. Kompanije kao što su Google, Apple, Facebook, Amazon (GAFA grupa) i slične kompanije (npr. Booking.com), svoje kompletno poslovanje zasnivaju na unapređenju doživljaja svojih korisnika i svojih klijenata. Postoje dva glavna razloga ogromnog uspeha ovakvih kompanija: fokus na doživljaj (Experience) kada korisnik koristi njihove usluge, i vrednost koju daju ove kompanije njihovim korišćenjem (Value-Driven Business). Ovakve kompanije dolaze do svoje velike vrednosti za korisnike svojim naprednim fokusom na doživljaj korisnika (doživljaj korisnika u odnosu na znanje o njihovim potrebama na osnovu ogromne količine podataka o korisnicima koje poseduju ove kompanije). Napomena: Model sposobnosti razumevanja nivoa unapređenja korisničkog doživljaja (Holistic Customer Experience Capability Model) je predstavljen javno prvi put u knjizi "Digitalni Pre-Marketing" 2018. godine. Zaključak; Unapređenje korisničkog doživljaja direktno zavisi od nivoa razumevanja rezultata (uticaja) njegovog unapređenja! Unapređenje doživljaja korisnika kroz razumevanje njegovih/njenih potreba je spor i postepen proces. Takav uspešan proces donosi značajno poboljšanje poslovnih rezultata, ali takvo unapređenje postaje stalna praksa u kompaniji tek kada postoji način da se to unapređenje što preciznije izmeri i kada donosioci odluka jednostavno razumeju rezultate tog unapređenja (razumevanje da je unapređenje poslovnih rezultata direktno došlo usled unapređenja korisničkog doživljaja). Znači, bez znanja kako se mere rezultati unapređenja korisničkog doživljaja i šta oni znače za donosioce odluka teško se može očekivati da će takav posao postati stalna praksa u kompaniji (a trebalo bi da postane). Primer: Ako želite da unapredite vrednost vašeg brenda, a nemate načine da precizno izmerite brending efekte vaših aktivnosti, u vašoj kompaniji se neće na kvalitetan način raditi brending promocija. Dobićete neke efekte, ali neće biti jednostavno dokazati da je vašom aktivnošću (npr. unapređenje korisničkog doživljaja) došlo do tog poboljšanja brending rezultata. Važno je zapamtiti da tehničko unapređenje korisničkog doživljaja (UX) predstavlja samo segment velikog broja poslovnih aktivnosti koje su potrebne za postizanje značajnog poboljšanja poslovnih rezultata.\nPrethodni post Zašto su velike tehnološke kompanije neopravdano postale “vrhovni arbitar” slobode izražavanja?\nSledeći post Prva epizoda video serijala “(Ne)obrazovanje za vaše dete” – Potraga za dobrim obrazovanjem ne počinje pitanjem „KAKO?”\nMINUT PRIČE: Mračno doba multipotencijalizma\nAutoX Robotaxi bez sigurnosnih vozača na ulicama Šenžena


PREDSJEDNIK: Najoštrije osudjujemo izjavu ministra za infrastrukturu Milutina Mrkonjića o odustajanju izgradnje autoputa kroz Sandžak - SPP - Stranka pravde i pomirenja\nNajoštrije osudjujemo izjavu ministra za infrastrukturu Milutina Mrkonjića o odustajanju izgradnje autoputa kroz Sandžak . Ovim se samo potvrdjuje nastavak vekovne strategije devastacije sandzačkog prostora koji svojim geostrateškim položajem je istorijska raskrnica od istoka ka zapadu. Ne razvijanjem infrastrukture jednog prostora znači uzimanja prava na normalan život prema savremenim standardima kao i pravo stvaranje perspektivne budućnosti.\nJavnosti je dobro poznato da je diplomatskim razgovorima izmedju Srbije i Turske još u 2009. godini napravljan dogovor o izgradnji trase preko Sandžaka, auto puta od Beograda ka Jadranu . Pored toga dogovorena je revitalizacija putnih pravaca Novi Pazar- Sjenica i Novi Pazar – Tutin, te da je izgradnja puta od Novog pazara ka Sjenici bila predvidjena još 2010 godine.\nIzjavom gospodina Mrkonjića samo su se potrvdile sumnje da su pomenuti projekti dovedeni u pitanje i da se nastavlja ignorisanje razvoja ovog prostora u socijalnom, infrastrukturnom i ekonomskom smislu.\nNakon dolazećih izbora sigurno će doći do promjena u strukturi vlasti, tako da će se bdz svim raspoloživim kapacitetima boriti za realizaciju pomenutih projekata.


Objavljen Izvještaj o reviziji Godišnjeg finansijskog izvještaja Albanske alternative za 2015. godinu\nPodgorica, 02.decembar 2016.godine - Državna revizorska institucija je izvršila finansijsku reviziju Godišnjeg finansijskog izvještaja i reviziju pravilnosti Albanske alternative za 2015.godinu.\nNa bazi sprovedene revizije, utvrđenog činjeničnog stanja i Izjašnjenja subjekta revizije na Preliminarni izvještaj DRI, nadležni Kolegijum u sastavu član Senata Nikola N. Kovačević, rukovodilac Kolegijuma i član Senata dr Branislav Radulović, član Kolegijuma, izražava pozitivno mišljenje na Godišnji finansijski izvještaj uz skretanje pažnje i uslovno mišljenje na reviziju pravilnosti Albanske alternative za 2015.godinu.\nFinansijskom revizijom je utvrđeno da je Godišnji finansijski izvještaj Albanske alternative za 2015. godinu u svim bitno materijalnim aspektima sastavljen i prezentovan na fer i objektivan način u skladu sa važećim okvirom finansijskog izvještavanja. Pored iskazanog pozitivnog mišljenja, nadležni Kolegijum skreće pažnju da subjekt revizije treba da sve troškove dokumentuje adekvatnom i potpuno dokumentacijom.\nRevizijom pravilnosti utvrđeno je da je subjekt revizije nije sve finansijske i druge radnje uskladio u svim bitno materijalnim aspektima sa zakonskim i drugim propisima koji su identifikovani kao kriterijumi za predmetnu reviziju. Neusklađenost se odnosi na nedoslednu primjenu člana 4 Zakona o računovodstvu i reviziji, člana 23 Zakona o radu, člana 46 i 47 Zakona o porezu na dohodak i člana 639 Zakona o obligacionim odnosima.\nRevizijom Godišnjeg finansijskog izvještaja za 2014. godinu utvrđene su određene nepravilnosti i date su preporuke za otklanjanje istih. Revizijom Godišnjeg finansijskog izvještaja za 2015. godinu utvrđeno je da je subjekt revizije realizovao 3 preporuke, djelimično realizovao jednu preporuku i nije realizovao jednu preporuku.\nKonačan Izvještaj o reviziji Godišnjeg finansijskog izvještaja Albanske alternative za 2015.godinu je objavljen na zvaničnoj internet stranici Državne revizorske institucije Crne Gore.\nIzvještaj o reviziji Godišnjeg finansijskog izvještaja Albanske alternative za 2015. godinu\nMore in this category: « Objavljen Izvještaj o reviziji Godišnjeg finansijskog izvještaja Crnogorske demokratske unije za 2015. godinu\tObjavljen Izvještaj o reviziji Godišnjeg finansijskog izvještaja Demokratske Crne Gore za 2015. godinu »


IKEA Srbija obeležava Međunarodni dan izbeglica kako bi podstakla pružanje podrške svim izbeglim licima\nPovodom Međunarodnog dana izbeglica, 20. juna, IKEA je obeležila dan izbeglih lica širom sveta i slavi njihovu snagu i hrabrost.\nUzroci prinudnog raseljenja su mnogobrojni – uključujući progon, klimatske promene, sukobe, oružano nasilje, kršenje ljudskih prava i druge, a prema podacima Agencije Ujedinjenih nacija za izbeglice (UNHCR), broj izbeglica u svetu je porastao na alarmantnih 100 miliona ljudi. IKEA Srbija pruža podršku osnaživanjem empatije i pokreće kampanju Zajedno za sve izbeglice. Trenutni narativ u vezi sa izbeglim licima često je baziran na strahu od nepoznatog, a kompanija svojim pristupom želi da doprinese promeni ovakvog gledišta i da otkloni negativne predrasude o izbeglicama.\n„Kompanije mogu imati značajnu ulogu u omogućavanju izbeglim licima da izgrade novi život i da u potpunosti doprinesu zajednici i lokalnoj ekonomiji. Čvrsto verujemo u to da prema svim ljudima treba postupati ravnopravno i da im treba pružiti jednake mogućnosti, bez ozbzira na njihovo poreklo ili identitet. Takođe, uvereni smo da je svako talentovan i prepoznajemo kod izbeglica veštine, raznolikosti i drugačije perspektive kojima doprinose našem društvu i poslovanju. Uz pomoć naših partnera iz organizacije UNHCR, pokazujemo našu posvećenost uvođenjem sveobuhvatnog pristupa za podršku izbeglicama u integraciji na tržištu rada. Pristup podrazumeva dva programa: Veštine za zapošljavanje i Bolje mesto koje možemo nazvati domom“, izjavio je Strahinja Urošević, direktor tržišta u kompaniji IKEA Srbija.\nKao posledica različitih prepreka na tržištu rada, izbegla lica se suočavaju sa problemom zaposlenja, a cilj IKEA programa Veštine za zapošljavanje je veća inkluzija izbeglica i pružanje mogućnosti da steknu veštine, radno i životno iskustvo. Program se sastoji od tromesečne plaćene prakse u odgovarajućim odeljenjima kompanije IKEA Srbija, u zavisnosti od prethodnog iskustva. Dodatno, učesnicima je dostupna psihološka podrška i različiti treninzi, kao što su interkulturalna obuka, priprema za intervju i pisanje radne biografije. Pilot program iz 2021. godine rezultirao je stalnim angažovanjem sedam pripravnika u kompaniji IKEA Srbija i ovako obećavajući ishod dao je vetar u leđa kompaniji da nastavi sa programom i u narednoj godini.\nU okviru programa Veštine za zapošljavanje, IKEA je pokrenula i inicijativu Bolje mesto koje možemo nazvati domom, koja ima za cilj da podrži prisilno raseljena lica obnavljanjem izbegličkih centara. Verujući da svako ima pravo da se oseća kao kod kuće, kroz partnerstva sa\norganizacijom UNHCR, nevladinim organizacijama i mnogim udruženjima iz Srbije, zaposleni u kompaniji IKEA Srbija učestvovali su u renoviranju Doma za nezbrinutu decu „Jovan Jovanović Zmaj“.\nIako je kratkoročna hitna pomoć važna, a IKEA je odgovorila na hitne potrebe, opšti cilj kompanije je da ostvari trajan pozitivni uticaj na društvo. Ljudska tragedija u Ukrajini stavila je u fokus globalnu izbegličku krizu koja se dešava već godinama. Za kompaniju IKEA je bilo prirodno da se uključi kako bi pružila podršku onima kojima je pomoć najpotrebnija. Zato je podržala nekoliko akcija među kojima je i renoviranje Centra za azil u Vranju.\nTokom predstojećih meseci i godina, IKEA Srbija će nastaviti da se fokusira na dugoročno poboljšanje situacije za što veći broj izbeglica. Više informacija o tome kako podstičemo inkluziju promenom narativa, pronađite na linku.


Kako bi demokratija istinski zaživjela, potreban je angažman svih društvenih slojeva, jer demokratija živi od angažmana osoba koji u njoj žive. Imajući u vidu prethodno navedeno, Friedrich-Ebert-Stiftung je 16. novembra 2019. godine, zajedno sa Vladom Kantona Sarajevo organizivao prvi Progresivni forum.\nSlika: Radoš Jovanović\nCilj Progresivnog foruma je bio okupiti sve ministre i ministrice kantonalne Vlade i predstavnike i predstavnice civilnog društva, građane i aktiviste kako bi diskutirali aktuelne probleme i tragali za rješenjima.\nPreko 800 učesnika su podijeljeni na devet tematskih panela, u kojima se raspravljalo o između ostalog o javnom prevozu, zdravstvu, zagađenju okoliša, socijalnim davanjima, sigusnosnoj situaciji, transparentnosti i obrazovanju.\nNa našem prvom Progresivnom forumu je još jednom potvrđena činjenica da se građani žele uključiti aktivno u politiku ako dobiju priliku. Ako uzmemo da je demokratski angažman građana sveden uglavnom na glasanje na izborima, mnogo učesnica i učesnika je bilo uvjerenja da se ovakvi događaji moraju češće organizovati, sa namjerom jačanja i produbljivanja odnosa između građana i donosioca odluka.


Mihajlović: Počinjemo izgradnju šest novih auto-puteva, strateški važnih za razvoj Srbije - Infobrif\nMihajlović: Počinjemo izgradnju šest novih auto-puteva, strateški važnih za razvoj Srbije\nObjavljeno 23.09.2019. u 21:57\nPotpredsednica Vlade i ministarka građevinarstva, saobraćaja i infrastrukture Zorana Mihajlović, održala je sastanak sa svim direktorima „Puteva Srbije“, na kojem su glavna tema bili veliki infrastrukturni projekti.\n„U ovoj i narednoj godini započinjemo izgradnju šest novih auto-puteva koji su strateški važni za razvoj Srbije, a „Putevi Srbije“ su investitor i nosilac posla na velikom broju ovih projekata. Država je obezbedila novac, potpisani su ugovori za nove velike projekte i sad je na „Putevima Srbije“ da zajedno sa Ministarstvom vode računa da se svi projekti realizuju efikasno i da izvođači poštuju rokove“, rekla je Mihajlović.\nPredstavnici „Puteva Srbije“ izvestili su potpredsednicu Vlade o dinamici radova na izgradnji auto-puteva, uključujući deonice na kojima su već počeli radovi, od Sremske Rače do Кuzmina, od Preljine do Požege i na deonici obilaznice oko Beograda od Ostružnice do Bubanj potoka.\nTakođe, bilo je reči i o pripremama za izgradnju auto-puta i brze saobraćajnice Ruma-Šabac-Loznica, gde radovi treba da počnu u novembru, o predstojećoj izgradnji auto-puta Novi Beograd – Surčin i rekonstrukciji puta Novi Pazar – Tutin, kao i o drugim projektima u nadležnosti „Puteva Srbije“.\nProjektiPutevi SrbijeZorana Mihajlović\nDevice teško podnose kritike, dok bi Ovnovi trebalo da se malo više prilagođavaju


Kako je Putin reagovao na Bajdenovu izjavu da je on – diktator - 14.06.2021, Sputnik Srbija\nKako je Putin reagovao na Bajdenovu izjavu da je on – diktator\nRuski predsednik Vladimir Putin prokomentarisao je izjavu američkog kolege Džoa Bajdena koji ga je nedavno nazvao „autokratom“, rekavši u intervjuu za... 14.06.2021, Sputnik Srbija\nTokom intervjua Putinu je postavljeno pitanje o samitu sa američkim predsednikom, pre kojeg se Džo Bajden sastaje sa liderima G7 i evropskih država. Novinar je primetio da se „to predstavlja kao pokušaj okupljanja brojnih svetskih demokratija, a da će se sada Bajden sastati sa predsednikom Rusije, koji je predstavljen kao diktator, autokrata“. Ranije je američki predsednik Džozef Bajden, koji će se susresti sa ruskim liderom Vladimirom Putinom u Ženevi 16. juna, izjavio da ne može da dâ garancije da će uspeti da promeni stavove Rusije, pritom nazvavši svog ruskog kolegu „autokratom“.Pročitajte još:\nSvaki pošten čovek prvo pogleda sebe pa tek potom sudi odrugom!\nreakcija, diktator, džo bajden, vladimir putin, vesti\nRuski predsednik Vladimir Putin prokomentarisao je izjavu američkog kolege Džoa Bajdena koji ga je nedavno nazvao „autokratom“, rekavši u intervjuu za televiziju En-Bi-Si da se to predstavlja javnosti onako kako se smatra celishodnim za vladajuću elitu u određenoj zemlji.\nTokom intervjua Putinu je postavljeno pitanje o samitu sa američkim predsednikom, pre kojeg se Džo Bajden sastaje sa liderima G7 i evropskih država. Novinar je primetio da se „to predstavlja kao pokušaj okupljanja brojnih svetskih demokratija, a da će se sada Bajden sastati sa predsednikom Rusije, koji je predstavljen kao diktator, autokrata“.\n„Ne znam, neko se služi takvim manirima, neko na drugačiji način gleda na razvoj situacije i na vašeg pokornog slugu. Sve to se predstavlja javnosti tako kako se smatra celishodnim za vladajuće klase u određenoj zemlji“, izjavio je ruski lider.\nRanije je američki predsednik Džozef Bajden, koji će se susresti sa ruskim liderom Vladimirom Putinom u Ženevi 16. juna, izjavio da ne može da dâ garancije da će uspeti da promeni stavove Rusije, pritom nazvavši svog ruskog kolegu „autokratom“.\n9 Jul, 00:49\n16:06Pakleni talas stiže na Balkan: Temperatura ekstremno skače


Sajam zapošljavanja u Boru 18. aprila – RADIO TELEVIZIJA BOR\nBOR – U organizaciji borske filijale Nacionalne službe za zapošljavanje u Ustanovi sportski centar u četvrtak, 18. aprila od 11 časova biće otvoren 16. Sajam zapošljavanja. Sajam je prilika za poslodavce da predstave svoja preduzeća, slobodna radna mesta i dođu do radnika odgovarajućih kvalifikacija.\n„Pozivam sve poslodavce koji će u bliskom periodu ili u narednih nekoliko meseci imati potrebe za prijemom novih radnika da dođu na sajam, jave se Nacionalnoj službi, da se uključimo zajedno u organizaciju sajma i takođe bih pozvala i nezaposlena lica da se odazovu po osnovu uputa koji će davat naši savetnici“, kaže Sonja Stanković, direktor filijale NSZ u Boru.\nOsim za poslodavce, sajam je prilika i da se nezaposleni informišu o ponudi poslova na tržištu rada, potencijalnim poslodavcima i konkretnim mogućnostima da dođu do zaposlenja.\n„Nezaposlenim licima sajam omogućava neposredni kontakt sa poslodavcima i takođe da vide koja se zanimanja trenutno traže u lokalnoj sredini i da onda u odnosu na takvu tražnju opredele i neke svoje prioritete“, dodaje Sonja Stanković, direktor filijale NSZ u Boru.\nDa bi mogli da učestvuju na sajmu poslodavci moraju da se prijave u Nacionalnoj službi za zapošljavanje. Sva nezaposlena lica koja su u postupku traženja posla, za sajam bi trebalo da pripreme radnu biografiju kako bi tog dana mogla i da apliciraju za posao kod odabranih poslodavaca.\n„Obavezno bi trebalo da ponesu radnu biografiju, i više njih ukoliko smatraju da ispunjavaju uslove da podnesu prijavu kod nekoliko poslodavaca, jer će im onda za svakog poslodavca trebati radna biografija. Mi uvek u okviru našeg organizacionog dela ponesemo i blanko radne biografije tako da će oni koji dođu i bez toga moći na samom sajmu da popune radnu biografiju i predaju je poslodavcu. Znači još jednom poziv svim poslodavcima kojima su potrebni radnici i koji žele da vide na licu mesta kakvo je raspoloživo tržište radne snage u Boru da 18. aprila dođu na sajam i da se par dana ranije se jave službi kako bi smo mi proverili podatke koji su potrebni za sajam“ rekla je Sonja Stanković, direktor filijale NSZ u Boru.\nU organizaciji 16. Sajma zapošljavanja osim borske filijale Nacionalne službe za zapošljavanje učestvuju lokalna samouprava i ustanove Sportski centar i Centar za kulturu.\nTags: nacionalna služba za zapošljavanje, nezaposleni, poslodavci, radnici, sajam zapošljavanja, ustanova sportski centar, zaposlenje\nPrevious Donacija prosvetnih radnika borskoj Bolnici\nNext Kako da vlast govori jezikom građana?\n15 minuta ago Ljiljana Đorđević\n25 minuta ago Branislava Ilić\n34 minuta ago Dušica Stojanović\n45 minuta ago Goran Gramic


Poreska uprava tvrdi da ne krši zakon iako ne vraća PDV | Insajder\nPoreska uprava tvrdi da ne krši zakon iako ne vraća PDV\nPoreska uprava ne priznaje da kasni sa isplatom povraćaja PDV-a i pored toga što je prošle nedelje ministar finansija Dušan Vujović, javno za Skupštinskom govornicom potvrdio ono o čemu privrednici već mesecima iz straha samo „šapuću“ – da isplate kasne.\nPrema saznanjima Insajdera, ozbiljan problem u poslovanju privrednika, posebno poslednjih godinu dana, pravi neredovna isplata sredstava na ime povraćaja poreza na dodatu vrednost, zbog čega najviše štete trpe izvoznici.\nTo je za Insajder potvrdio i Dragoljub Rajić iz Mreže za poslovnu podršku koji tvrdi da su kašnjenja u proseku od 60 do 70 dana, a da privrednici o tome ne govore javno jer se plaše odmazde Poreske uprave. Da problem postoji potvrdio je i ministar finansija Dušan Vujović, ali institucija koja je pod njegovom ingerencijom ipak sve to negira.\nNaime, na pitanje Insajdera kolika su u proseku kašnjenja povraćaja PDV-a, u Poreskoj upravi tvrde da ih nema i da se sredstva isplaćuju u zakonom propisanim rokovima.\n„Povraćaj se shodno Zakonu vrši najkasnije u roku od 45 dana, odnosno u roku od 15 dana za obveznike koji pretežno vrše promet dobara u inostranstvo, po isteku roka za predaju poreske prijave ako je poreska prijava blagovremeno podneta“ , navodi se u odgovoru Poreske uprave.\nPoresku upravu smo pitali i kolika su tačno dugovanja privredi po osnovu povraćaja PDV-a, od kada datiraju i da li postoje dugovi stari i po dve godine. Umesto odgovora na ova pitanja Poreska upava nam je prosledila podatke o iznosima koje su isplatili u ovoj godini iako to ništa ne govori o eventualnim kašnjenjima.\nTako su naveli da je u prvih 11 meseci 2017. na ime povraćaja PDV-a isplatila više od 190 milijardi dinara uz komentar da je taj iznos za čak 40 milijardi viši u odnosu na 2016. godinu.\nSlična situacija se, prema njihovim navodima, ponovila i u prvih 11 dana decembra, kada je uplaćeno 16 milijardi dinara, što je kako kažu šest milijardi više nego 2016.\nPodsetimo, ministar finansija je prošle nedelje tokom rasprave o bužetu za 2018. godinu u Skupštini Srbije rekao da su kašnjenja između ostalog prouzrokovana brojnim slučajevima zloupotrebe u tom procesu.\n"Reformom Poreske uprave želimo da oni to rade bez zadržavanja procesa. Još se radi u poluručnom režimu i zato imamo kašnjenja. Nama je u interesu da se što više PDV-a vrati, da ne bismo imali veštačko povećavanje suficita", pojasnio je tada Vujović


General Draža Mihailovich: KONKURS UZ JUBILEJE U OSNOVNOJ ŠKOLI „DOSITEJ OBRADOVIĆ“ / Zrenjanin, Serbia October 22, 2010\nKONKURS UZ JUBILEJE U OSNOVNOJ ŠKOLI „DOSITEJ OBRADOVIĆ“ / Zrenjanin, Serbia October 22, 2010\nčetvrtak, 28 oktobar 2010 11:40\nPredstavnici Vojske Srbije i Ambasade SAD bili su gosti na dodeli nagrada; konkurs kao sećanje na veliku akciju spašavanja savezničkih pilota\n„OPERACIJA HALIARD“ naziv je literarno-istorijskog konkursa na kojem su učestvovali učenici osnovnih i srednjih škola, a koji je organizovala Osnovna škola „Dositej Obradović“ zajedno sa ambasadom Sjedinjenih Američkih Država. Konkurs je bio raspisan u aprilu, a u petak je u ovoj školi održana svečana dodela nagrada učenicima.\n- Ove godine proslavljamo 50 godina od postojanja škole, a naš jubilej poklopio se sa obeležavanjem 65 godina od pobede saveznika u Drugom svetskom ratu, te otud i ideja da napravimo zajednički literarni konkurs sa američkom Ambasadom na temu spašavanja savezničkih pilota 1944. godine - kaže Jovica Keljački, direktor škole. Pukovnik Zvonimir Pešić, načelnik za civilno-vojnu saradnju Generalštaba Vojske Srbije, rekao je da je u „Operaciji Haliard“ spašeno oko 600 savezničkih avijatičara, a srpski narod je stao na stranu pravde i čovečnosti i pomogao preživelim pilotima da stignu u svoje domove. Na svečanoj dodeli nagrada gost je bio i major Erik Rajs, vazduhoplovni ataše u američkoj Ambasadi, koji je, darivajući najbolje pisce eseja, izrazio zahvalnost i priznanje školi na inicijativi i angažovanju oko ovog konkursa, uz želje da on postane tradicionalan.\nOperacija „Vazdušni most“ (poznata i kao „Halyard”) bila je najveća akcija spašavanja savezničkih snaga iza neprijateljskih linija u Drugom svetskom ratu. Izvedena je u organizaciji Jugoslovenske vojske u otadžbini, u saradnji sa avijacijom SAD. Na taj način spašeno je oko 600 pilota koje su Nemci oborili iznad Jugoslavije. Najveći broj pilota evakuisan je sa improvizovanog aerodroma u selu Pranjani 1944. godine.\nDAR PORODICE PAPIĆ\nNagrađeni u kategoriji osnovnih škola bili su Ikonija Karalić za osvojeno treće mesto, Jovana Kljajić i Ivan Janku za drugo i prvo mesto, dok su u kategoriji srednjih škola najbolji pisci eseja bili Tanja Milojević i Dunja Sel za osvojeno treće, odnosno drugo mesto, dok je prvonagrađena bila Leta Majstorović.\nNakon svečane dodele knjiga i novčanog dela koji je obezbedila porodica Papić iz San Dijega, usledio je prigodan program školaraca iz ove osnovne škole.


U razgovoru je istaknuto da su u proteklom periodu postignuti dobri rezultati, kao i da se nepovratno krećemo ka razvijenijoj tržišnoj privredi.\nPredstavnica Svetske banke naglasila je da su pozitivni rezultati privatizacije doneli značajne prihode u republički budžet i da bi bilo poželjno da se oni upotrebe za smanjenje spoljnog duga i dugovanja u zemlji, kao i da bi bilo pogrešno upotrebiti ih za restituciju. Istakla je da je u Srbiji neophodno uspostavljanje mehanizma dobrog budžetskog planiranja i kontrole rashoda, kao i stručna i kvalitetna revizija i transparentnost odlučivanja.\nPredstavnica Svetske banke ponudila je saradnju u sačinjavanju jedne realne razvojne strategije i ocenila da bi u narednom petogodišnjem periodu prioritet trebalo da imaju ulaganja u infrastrukturu. Takođe bi prihode od privatizacije trebalo pažljivo trošiti u realnom sektoru.\nUz konstataciju da je dosta učinjeno na podizanju kapaciteta izvršne vlasti, sagovornici su se složili u oceni da u narednom periodu posebnu pažnju treba posvetiti i podizanju kapaciteta Parlamenta.\nU razgovoru je bilo reči i o Kosovu i Metohiji. Potpredsednik Narodne skupštine Obradović je istakao da se rešenje tog pitanja mora naći kroz dijalog i upozorio na nesagledive posledice jednostranog nametanja rešenja od strane međunarodne zajednice.


Kreće naplata dugova za komunalije, preti i zaplena imovine\nJedan broj građana Srbije od nedavno je u strahu od privatnih izvršitelja koji će uskoro početi da naplaćuju dugove za komunalne usluge. Najveći problem za većinu dužnika do sada su bile male plate i penzije, ali ovih dana su u još većem problemu jer im preti oduzimanje imovine.\nNa vrata građana koji nisu platili račune za vodu, grejanje, odnošenje smeća, telefon ili električnu energiju uskoro bi mogli da zakucaju ovlašćeni izvršioci prinudne naplate, koji su od dužnika već dobili jednostavnije ime – uterivači dugova. U pokušaju da uz što manje problema naplati dugove država je prvi put imenovala privatne izvršitelje sa statusom službenog lica.\nMihailo Dragović, predsednik Komore izvršitelja, izjavio je za RSE da će prva rešenja o izvršenju naplate dugova biti poslata za desetak dana.\n„Smatram da će većina dužnika po dobijanju zaključka izmiriti svoje obaveze. Ukoliko to ne učine jedan od načina naplate koji ćemo prvo pokušati je administrativna zabrana na deo ličnog dohotka dužnika. Onda se automatski sa njegove plate skida iznos koji je potreban za plaćanje duga. U slučaju da dužnik nema platu onda se koriste drugi načini naplate, kao što je oduzimanje pokretnih stvari ili nepokretnosti“, upozorava Dragović.\nOvlašćenja ovih izvršitelja su veoma široka, pa su im tako u opisu posla i procena vrednosti pokretne i nepokretne imovine, po potrebi njena plenidba i prodaja, kao i prikupljanje podataka o finansijskom i imovinskom stanju dužnika. Do sada su privatni izvršitelji primili 4.000 predmeta za građane koji duguju od 10.000 dinara, što je oko 85 evra, do 500.000 dinara.\nBeograđani sa kojima smo razgovarali za RSE kažu da su u strahu od kada su čuli za ovlašćene uterivače dugova.\nDonošenjem novog zakona profesionalni izvršitelji preuzeće nadležnosti sudova u naplati komunalija, što je do sada bio posao sa neizvesnim ishodom koji je dugo trajao. Nova procedura, kako tvrde nadležni, biće mnogo efikasnija jer će od poziva građaninu da plati dug do rešenja o zapleni imovine trebati najviše dva meseca.\nBogdanović: Legalizovanje siledžijstva\nSociolog Dušan Bogdanović kaže za RSE da je najverovatniji motiv države da sredstva prinude prepusti privatnom sektoru to što želi da izbegne gnev građana koji su svakim danom sve siromašniji.\n„To je jednostavno legalizovanje siledžijstva. I prenošenje na drugoga nepopularnih poteza koje država više neće da radi, pošto se do sada mnogo kompromitovala kada je u pitanju odnos prema svojim građanima. Ovim se država odrekla dela svog suvereniteta i sredstava prinude i stavila ih u ruke ljudima i firmama koje mogu potpuno arbitrarno da ih upotrebe ili zloupotrebe. To je potpuno nedopustivo“, smatra Bogdanović.\nNeki dužnici u Srbiji u prošlosti su se teško mirili sa sankcijama zbog neplaćanja računa, pa su tako zabeleženi slučajevi da su najtvrdokornije neplatiše pucale na radnike elektrodistribucije koji su dolazili da im isključe struju, da su ih tukli, puštali opasne pse na njih, pa čak i da su ih jednom prilikom oteli i držali u zatočeništvu dok ih policija nije oslobodila.\nVođa privatnih izvršitelja Mihailo Dragović kaže da se nada da on i njegove kolege neće biti izloženi takvim neprijatnostima.\n„Videćemo, još nismo blizu izlaska na teren... Postoje načini na koje mogu da se plate potraživanja pre nego što dođe do zaplene imovine. Mora da se uvede red u oblasti naplate, i ljudi moraju da znaju da dugove moraju da plaćaju“, naglašava Dragović.\nOsim plaćanja računa dodatna teškoća za dužnike biće i to što će morati da snose troškove rada izvršitelja. Samo dostavljanje zaključka o naplati košta 3.000 dinara, dok i plaćanje celog postupka ide na teret neplatiša.\nDušan Bogdanović zaključuje da novi koncept prinudne naplate može doneti samo nove probleme.\n„Ako je do sada država terorisala stanovništvo bez ikakvog pravnog okvira i utemeljenja, mogu tek da zamislim kako će sada izgledati naplata dugova. Pravo da vam kažem, smrzavam se pri samoj pomisli na to“, rekao je Bogdanović.\nNajviše zahteva za naplatu izvršiteljima poslao je „Telekom Srbija“ koji je na listu stavio 1.000 građana koji duguju za telefonske usluge, dok će takve spiskove beogradski „Infostan“ i „Parking servis“ najverovatnije početi da šalju od jeseni. Najviše problema sa neredovnim plaćanjem u Novom Sadu ima „Srbijagas“, a posetu privatnih izvršitelja uskoro mogu očekivati i neplatiše iz Subotice i Kraljeva jer su firme iz tih gradova među prvima zatražile pomoć u naplati.


Neprikosnoveni Konovalov najtrofejniji WAKO borac na svetu! – U Klinchu\nZnali smo da je najbolji, a sada je zvanično i najtofejniji borac na svetu! Aleksandar Konovalov je u sportskom centru Kovilovo došao do svoje pete WAKO pro titule svetskog šampiona, pošto je u kategoriji do 66,8 kilograma savladao Portugalca Andrea Santoša, posle pet rundi, jednoglasnom sudijskom odlukom.\nKonovalov je je i četvrorostruki senoirski materski šampion sveta i dvostruki juniorski. On je to uspeo da ostvari u dve težinske kategorije, a Santoša je savladao u borbi za upražnjenu titulu šampiona sveta. Kuriozitet je što je u taj meč ušao teško povređen.\n„Dve nedelje pre meča sam polomio rebra, ali nisam želeo da odustanem. Nije prvi put da radim povređen, ali mene niko nije terao u ring, to je moj izbor. Želeo sam i uspeo da dokažem da sam najbolji kik bokser na svetu„, rekao je Konovalov za Klinč.\nU ostalim mečevima svoj veliki kvalitet potvrdili su ostali srpski predstavnici, Jovan Nikolić, Nikola Todorović, Nikola Filipović, Damir Seidija i Miloš Kovačević.


Rusi nisu oprostili Turskoj izdaju - 29.02.2016, Sputnik Srbija\nSkoro dve trećine stanovništva Rusije (63 odsto) protivi se ukidanju sankcija Turskoj, pokazalo je najnovije istraživanje ruskog centra VCIOM. 29.02.2016, Sputnik Srbija\n21:48 29.02.2016 (Osveženo: 00:53 26.08.2021)\n© Sputnik / Alexander VilfPlakat v rukah mužčinы na akcii protesta v Moskve protiv deйstviй VVS Turcii\nSkoro dve trećine stanovništva Rusije (63 odsto) protivi se ukidanju sankcija Turskoj, pokazalo je najnovije istraživanje ruskog centra VCIOM.\nRusi su takođe gotovo jednoglasni u mišljenju da zemlja ni pod kojim okolnostima ne bi trebalo da napravi kompromis sa Turskom, sve dok Ankara ne uputi zvanično izvinjenje za obaranje ruskog vojnog aviona Su-24 u Siriji. Ovaj stav deli 78 odsto ispitanika.\nSvaki deseti građanin Rusije, 11 odsto, smatra da bi Rusija trebalo da obnovi odnose sa Turskom, čak i ako zvanično izvinjenje ne usledi.\nVećina Rusa (54 odsto) smatra da je zbog rusko-turskog konflikta i razmene sankcija više izgubila Turska. Tek 35 odsto njih veruju da su štetu pretrpele obe strane, a samo 3 odsto ispitanika smatra da je Rusija više stradala.\nGeneralni direktor VCIOM-a Valerij Fjodorov navodi da je mali broj Rusa osetio negativne efekte od pucanja bilateralnih odnosa sa Ankarom.\n„Moguće da će se taj efekat jače osetiti kada počne sezona odmora. Ali danas, tri meseca nakon što su Turci oborili ruski SU-24, nacija nije spremna da oprosti tu krv i to poniženje, sve dok Ankara ne prizna svoju krivicu i ne uputi odgovarajuća izvinjenja“, rekao je Fjodorov.\n28 Decembar 2015, 15:18\nPodsećanja radi, 24. novembra prošle godine turski lovac F-16 raketom vazduh-vazduh oborio je ruskog bombardera Su-24 nad Sirijom, a jednog od pilota — potpukovnika Olega Peškova, ubili su teroristi tokom katapultiranja.\nZa vreme spasilačke operacije poginuo je još jedan ruski vojnik, pripadnik morske pešadije Aleksandar Pozinič, i to nakon što su teroristi pogodili helikopter MI-8 kojim je upravljao.\nPosle incidenta, ruski predsednik Vladimir Putin je uveo sankcije protiv Turske. Zvanična Ankara je odbila da uputi izvinjenje, a neprimerene izjave turskih zvaničnika nakon tog događaja napravile su još veći razdor u odnosima dveju zemalja.\nPredsednik Turske Redžep Tajip Erdogan je krajem februara šokirao javnost kada je „izrazio žaljenje“ što je „Rusija zbog dva pilota izgubila takvog prijatelja kao što je Turska“.\nRanije je Erdogan izjavljivao da se Turska ni pod kakvim okolnostima neće izviniti za obaranje ruskog aviona i ubistva ruskih pilota.\nKasnije je njegove reči potvrdio i turski premijer Ahmet Davutoglu, dodajući da se niko u njegovoj zemlji neće izvinjavati zbog tog incidenta — ni njen lider, ni ministri, ni drugi zvaničnici.\nRuski predsednik Putin je ocenio da Turska namerno uvodi odnose sa Rusijom u ćorsokak, a obaranje ruskog aviona ranije je okarakterisao kao „nož u leđa“.\nSankcije koje je Putin uveo Turskoj predviđaju zabranu uvoza određene turske robe, ograničavanje rada turskih kompanija u Rusiji, a takođe i zabranu čarter-letova između zemalja.\nEkonomska konfrotacija Moskve i Ankare nanela je turskoj privredi snažne udarce. Prema rečima predsednika turske kreditne agencije JCR Orhana Okmena, u 2016. godini ekonomski izazovi za turske kompanije biće još žešći. Gubici od ruskog embarga na uvoz prehrambenih proizvoda iz Turske, a takođe sankcije u turističkom sektoru i građevinarstvu mogle bi da koštaju Tursku i oko 15 milijardi dolara. Osim toga, moguće je smanjenje kreditnog rejtinga mnogih kompanija čiji je biznis vezan za tursko tržište.\nTurska privreda se u velikoj meri oslanja na turizam, a jedan od najjačih udaraca zadobila je upravo u ovom sektoru. Ekonomija ove zemlje je ogromnu štetu pretrpela gubitkom ruskih turista — broj gostiju iz Rusije je sa 3,5 miliona u 2014. pao na 2,8 miliona u 2015.\nOčekuje se da će ove cifre biti daleko gore po Tursku u ovoj godini.\nPrema „Rosturizmu“, turski budžet se zahvaljujući gostima iz Rusije svake godine punio za oko deset milijardi dolara.\nTurske vlasti imaju drugačiju računicu — „konkretno Rusija neće poslati (u Tursku) oko 4,5 miliona turista — to je oko 4,5 milijardi dolara gubitaka“.\nTurski eksperti prognoziraju da bi kriza u turističkom sektoru u njihovoj zemlji mogla da znači i gubitak 500 hiljada radnih mesta.\n„Prošle godine je prihod od turizma pao za 15 odsto. Sa ruskim sankcijama koje su na snazi mi očekujemo pad i od 30 odsto“, prognozira turski ekonomista Guljdem Atabaj Sanli.\nDa Turska plaća visoku cenu zbog pogubne politike njenog predsednika, pokazuju i druge brojke — prema podacima Saveza eksportera, isporuke svežeg turskog povrća i voća u januaru ove godine, u poređenju sa istim periodom prošle, pao je za 88 odsto, kada je reč o količinama i 87 odsto, kada je reč o vrednosti. Primera radi, ako je u januaru 2015. godine Rusiji isporučeno 128,2 hiljade tone svežeg voća i povrća, ove godine je iznosilo svega — 15,9 hiljada tona. Izraženo u novcu, isporuke su se smanjile sa 82,8 miliona dolara na 10,9 miliona dolara. Imajući u vidu da je rusko tržište bilo glavno za turske proizvođače, to je nanelo snažan udarac i celom turskom poljoprivrednom sektoru.\n„Rusija je kupovala 60 odsto povrća i voća, koje smo spremali za izvoz. Sada smo mi sve to izgubili. Rusija je za nas veliko tržište“, izjavio je predsednik Turske asocijacije prodavaca voća i povrća Burhan Er.\nPrema procenama turskih vlasti, Turska bi mogla da izgubi oko 764 miliona dolara zbog ruskog prehrambenog embarga.\nTurski mediji pišu da pokušaji Ankare da nađu alternativna tržišta i ublaže gubitke nisu dali rezultata, a da zbog ruskih sankcija turskim izvoznicima sada preti bankrotstvo.


EU izdvaja 300 milijardi evra za suprotstavljanje kineskom Putu svile - Princip | Princip\nAdded by Jelena Ilić on 03/12/2021.\nTags: EU, Evropska komisija, Evropska unija, Global Gateway, Kina, Novi Put svile, Pojas i put\nEvropska komisija je u sredu predstavila plan za globalno ulaganje 300 milijardi evra do 2027. godine u infrastrukturne, digitalne i klimatske projekte kao konkurenciju kineskoj inicijativi Pojas i put.\nPlan je nazvan “Global Gateway”, treba da ojača evropske lance snabdevanja, podstakne trgovinu u EU i pomogne u borbi protiv klimatskih promena, fokusirajući se na digitalizaciju, zdravstvo, klimu i energetiku i transport, kao i na obrazovanje i istraživanje.1\nViše je nego čigledno na šta cilja opsežni program investicija koji je predstavljen u Briselu. Novac je namenjen za infrastrukturu širom sveta, pa i za one zemlje poput Srbije, koje već sarađuju sa Kinezima. EU planira da 300 milijardi evra u narednih pet godina investira u infrastrukturne projekte širom sveta, prevashodno u Africi, Aziji i Latinskoj Americi.\nPredsednica Evropske Komisije Ursula fon der Lajen trebalo bi da lično da vodi i nadzire inicijativu. Prema najavama, plan bi trebalo da počiva na “demokratskim vrednostima” i bude alternativa kineskom Novom putu svile koji je otpočeo pre osam godina. „Pokazujemo da se okrećemo ka spolja, kako bismo podržali investicije svuda u svetu“, rekla je Fon der Lajen u Briselu. „Kod projekata će biti važne transparentnost i uzorno upravljanje.“\nIako se u papiru to izričito ne spominje, EU teži da suzbije kineski uticaj. U dokumentu dogovorenom u sredu navodi se da će inicijativa pokazati da investicije u skladu sa demokratskim principima donose dugoročne prednosti i održiv razvoj. Na pitanje da li je Gateaway cilja na Kinu, Fon der Lajen je rekla: „Ovo je jasna alternativa postojećim programima.“\n300 milijardi evra dolziće iz različitih izvora, tako bi 135 milijardi do 2027. godine došlo iz Evropskog fonda za održiv razvoj. Još 150 milijardi dolazi iz postojećih programa i investicionih poduhvata država članica – to, dakle, nisu dodatni novci nego postojeći. Dodatnih 18 milijardi evra treba da stigne iz budžeta EU za razvojnu pomoć. Ideja je i da se privuče i privatni kapital za zajedničke projekte.\nEU ima u planu da finansijski podrži izvoz evropskih firmi koje se nadmeću na kontrolisanim tržištima, i to protiv državnih ili visoko subvencionisanih korporacija, poput onih iz Kine. Kako je najavljeno, EU će pokušati da globalnim angažmanom nametne i određene standarde, onako kako je to Kini pošlo za rukom kada je u pitanju razvoj 5G mreže.\nKao primer Evropska komisija je navela primer investicije u proizvodnju vodonika u Africi, gde bi EU trebalo da osigura privatne investicije sa 3,5 milijardi evra. Zauzvrat, zemlje koje privuku investicije moraju da garantuju da će izvoziti vodonik bez carina i ograničenja. Kako kažu briselske diplomate koje su radile na dokumentu, nada je da će evropske firme uzeti deo kolača u izgradnji postrojenja ili distribuciji vodonika.\nPobrojano je i polaganje podvodnog kabla u Crnom moru koji će omogućiti brži internet. U Jordanu bi EU trebalo da finansira novi most do Zapadne obale koja je okupirana od strane Izraela.2


Centar Miral: U posljednje dvije sedmice 150 migranata bilo pozitivno na koronu\nHome Izaberi grad Bihać Centar Miral: U posljednje dvije sedmice 150 migranata bilo pozitivno na koronu\nSlučajevi zaraze koronavirusom zabilježeni su i među migrantima koji trenutno borave u Bosni i Hercegovini. Do sada je testirano 1.591 lice, a 265 je bilo pozitivno na koronavirus, javlja Anadolija.\n– Medicinska njega za lica koja su pozitivna na koronavirus je zagarantovana. Nismo zabilježili smrtni slučaj među migrantskom populacijom u BiH, a koji je povezan s koronom – kazao je Nikola Bej (Nicola Bay), direktor Danskog vijeća za izbjeglice u BiH (DRC BiH).\nU privremenom prihvatnom centru Blažuj trenutno se nalazi devet migranata pozitivnih na koronavirus, a u Ušivku sedam. U Miralu je taj broj veći, u posljednje dvije sedmice potvrđeno je 150 slučajeva zaraze koronavirusom među migrantima.\n– Trenutno imamo devet pozitivnih lica u privremenom prihvatnom centru Blažuj, a sedam u Ušivku, oba centra se nalaze na području Kantona Sarajevo. U Unsko-sanskom kantonu uspješno smo zatvorili klaster u privremenom prihvatnom centru Borići, tamo nema covid pozitivnih lica od danas. U centru Sedra imamo 11 pozitivnih lica koja u srijedu izlaze iz propisanog karantina i imat će ljekarske preglede. U centru Miral u posljednje dvije sedmice imali smo 150 potvrđenih pozitivnih slučajeva, od kojih je 55 lica napustilo kamp, a ostali su u izolaciji. Sve covid pozitivne osobe su asimptomatične ili sa izraženim blažim simptomima, te su pod stalnim liječničkim nadzorom u izolatorijima unutar svakog od privremenih prihvatnih centara – pojasnio je.\nPrevious articlePolicija traga za migrantom iz Pakistana koji je ranio dječaka iz Iraka\nNext articleNovalić: Pregovaramo o nabavci pola miliona kineskih vakcina


15 Aug 2019, 15:24 kurir.rs Jovana Kuzmanović\n-Nagrada mi znači jer je potvrda mog dosadašnjeg usavršavanja. Koncept primene ultrazvuka u opštoj medicini, što POKUS u praksi i jeste, budućnost je medicine kod nas i u svetu. To podrazumeva da lekar u Domu zdravlja na licu mesta završava sve što je pacijentu u tom trenutku potrebno kad je ultrazvučna dijagnostika u pitanju. Za takav vid dijagnostike u svetu kaže se da je ultrazvuk stetoskop 21. veka - kazao je prim. dr Zdravković za Kurir.\n(Kurir.rs/ R. B. Foto: Privatna arhiva)\nDruštvoPočela gradnja fabrike "Kjungšin…\nU Smederevskoj Palanci počela je izgradnja budućeg postrojenja kompanije "Kjungšin…


Naredne nedelje pojačana kontrola brzine u saobraćaju\nNaslovna Info Opštinske vesti Naredne nedelje pojačana kontrola brzine u saobraćaju\nAkcija će se sprovoditi u svim državama koje sarađuju u okviru TISPOL-a, u 28 zemalja članica Evropske unije, Švajcarskoj, Norveškoj i Srbiji.\nPripadnici Ministarstva unutrašnjih poslova, Uprave saobraćajne policije, tokom sledeće sedmice, u okviru međunarodne organizacije TISPOL – mreža saobraćajnih policija, sprovodiće akciju pojačane kontrole brzine kratanja vozila, saopštio je MUP.\nU okviru akcije, u sredu 19. aprila, biće sprovedena i akcija „Speed marathon“, tokom koje će se brzina meriti 24 časa neprekidno ručnim radarima, radarima u sistemima video-nadzora i uređajima za merenje brzine u vozilima bez obeležja policije – presretačima.\nSvaki kontrolisani vozač biće alkotestiran, dok će saobraćajna policija takođe prilikom zaustavljanja svakog motornog vozila, koje prekorači dozvoljenu brzinu kretanja, obaviti i kontrolu korišćenja pojaseva za vezivanje kako vozača tako i putnika, na način koji je predvideo proizvođač vozila.\nPrethodni tekstŽelite u svet preduzetništva? Evo nekoliko dobih ideja\nSledeći tekstIspiranje vodovodne mreže u Despotovu\nSlanje u karantin i u Bačkoj Palanci


Konkurs za korišćenje solarne energije – ICR\nKonkurs za korišćenje solarne energije\nSredstva za Program rasporeda i korišćenja sredstava za realizaciju navedenog projekta planirana su Pokrajinskom skupštinskom odlukom o budžetu Autonomne Pokrajine Vojvodine za 2010. godinu (,,Službeni list APV“, broj: 20/2009), u iznosu od 15.000.000,00 dinara.\nCilj projekta je korišćenje solarne energije za pripremu tople potrošne vode (TPV) u Sportsko- rekreativnim i turističkim objektima kao i edukativnim centrima u kombinaciji sa toplotnom pumpom, koji bi bili pilot projekti i dobar primer za sve slične projekte na teritoriji AP Vojvodine.\n– izgradnje postrojenja za korišćenje energije tla sistemom toplotne pumpe voda/voda ili zemlja/voda za grejanje i klimatizaciju objekata u AP Vojvodini;\n– nabavke i montaže novih postrojenja za pripremu tople potrošne vode putem solarnih kolektora, sa pratećim instalacijama (cevovodi, armatura, bojleri, cirkulacione pumpe, ekspanzioni sudovi i ostala prateća mašinska i elektro – oprema);\n– adaptaciju/sanaciju postojećeg sistema za zagrevanje tople potrošne vode (koji može biti toplotna energija iz fosilnog goriva-zemni gas, mazut, lako ulje, električna energija, ugalj, drvo ili sl.) sistemom sa solarnim kolektorima ili\n– rekonstrukciju postojećeg sistema za grejanje tople potrošne vode dodavanjem kombinovane instalacije sa solarnim kolektorima, kako bi se omogućilo alternativno i jeftino zagrevanje tople potrošne vode. U cenu ulaze neophodni prateći mašinski i elektro radovi za automatizovan rad solarnog postrojenja, solarno postrojenje i rekonstrukcija bojlera, kako bi se omogućio kombinovani rad.\n1. Pravo učešća na konkursu imaju sportsko rekreativni objekti i turistički objekti (hoteli, salaši, spa-centri, turistički kampovi) i centri za edukaciju sa teritorije AP Vojvodine, koji su u privatnom vlasništvu, i planiraju da koriste solarnu energiju za pripremu tople potrošne vode (TPV), kao i toplotne pumpe voda/voda (sistem bunara) ili zemlja/voda (sistem sondi) za grejanje, ventilaciju i klimatizaciju boravišnih (radnih) prostora u energetske svrhe na teritoriji AP Vojvodine u cilju smanjenja potrošnje toplotne i električne energije.\n2. Sredstva po ovom Konkursu dodeljivaće se bespovratno, do 80% vrednosti investicije za navedenu namenu prema priloženoj projektno-tehničkoj dokumentaciji, s tim da ostatak investicije obezbeđuju sami učesnici konkursa.\nIsplata odobrenih sredstava će se izvršiti kada učesnik konkursa priloži dokaz o utrošku sopstvenih sredstava, što će biti regulisano ugovorom.\nOdobrena sredstva za ove namene koristeće se isključivo za nabavku i montažu novoprojektovanih postrojenja za pripremu tople potrošne vode putem solarnih kolektora, sa pratećim instalacijama; adaptaciju/sanaciju postojećeg sistema za zagrevanje tople potrošne vode sistemom sa solarnim kolektorima ili rekonstrukciju postojećeg sistema za grejanje tople potrošne vode dodavanjem kombinovane instalacije sa solarnim kolektorim i za sufinansiranje izgradnje postrojenja za korišćenje energije tla sistemom toplotne pumpe voda/voda ili zemlja/voda za grejanje/klimatizaciju objekata.\nPreostali iznos vrednosti investicije za navedenu namenu obezbeđuju sami učesnici Konkursa.\nMaksimalni iznos za dodelu sredstava po učesniku Konkursa je 2.000.000,00 dinara (slovima:dvamilionadinara). Ako se na Konkurs prijavi manji broj učesnika koji ispunjavaju uslove Konkursa, navedeni iznos za dodelu sredstava će se povećati.\nPrijave na Konkurs sa ostalom potrebnom dokumentacijom dostavljaju se u zatvorenoj koverti na adresu: Pokrajinski sekretarijat za energetiku i mineralne sirovine, 21000 Novi Sad, ulica Bulevar Mihajla Pupina broj 16, sa obaveznom naznakom na licu koverte: Ne otvarati-prijava na Konkurs za projekat “Korišćenje solarne energije za pripremu tople potrošne vode (tpv) u sportsko-rekreativnim i turističkim objektima, kao i centrima za edukaciju u kombinaciji sa primenom toplotnih pumpi za grejanje i klimatizaciju istih na teritoriji AP Vojvodine“, poštom ili lično preko pisarnice pokrajinskih organa. Na poleđini koverte obavezno navesti naziv, adresu i broj telefona i faksa podnosioca prijave, kao i ime osobe za kontakt.\nPrijave se podnose isključivo na konkursnim obrascima, uz koje se prilaže i ostala neophodna dokumentacija. Navedeni obrasci mogu se dobiti u Pokrajinskom sekretarijatu za energetiku i mineralne sirovine (II sprat, kancelarija 63, zgrade Vlade Autonomne Pokrajine Vojvodine), ulica Bulevar Mihajla Pupina broj 16, Novi\nSad, ili se mogu skinuti sa sajta sekretarijata, kao i tekst konkursa na adresi: www.psemr.vojvodina.gov.rs\nUz prijavu na Konkurs sa pripadajućom dokumentacijom obavezno se prilaže i projekat za navedenu namenu. Učesnici Konkursa mogu da konkurišu isključivo sa jednim projektom za navedenu namenu.\nMOL među 12 najboljih naftnih kompanija po održivom razvoju


Otvoreni Dani Sarajeva u Beogradu – Nadlanu.com\nOtvoreni Dani Sarajeva u Beogradu\nObjavljeno 23. maja 2012. / 07:33:30\nBEOGRAD, 23. maja 2012. (Beta) - Festival "Dani Sarajeva" počeo je u utorak uveče u Beogradu, otvaranjem izložbe arhitekte Nedžada Mulaomerovića "Sarajevska Vijećnica, još jednom", na Kalemegdanskom platou.\nAutentične fotografije izgradnje Vijećnice i njenog razaranja 1990-ih, kao i istorijskih dogadjaja koji se odnose na to zdanje, nacrti izvornog projekta s kraja 19. veka i projekta obnove, predstavljen su na izložbi.\nPredstavnica organizatora manifestacije "Dani Sarajeva" Maja Mićić iz Inicijative mladih za ljudska prava rekla je da je osnivanje festivala 2007. godine imalo za cilj "otvaranje priče o opsadi Sarajeva" 1991-95.\n"Na nama je da inspirišemo, provociramo i podsetimo na istoriju Sarajeva, ali i da obnavljamo odnose Sarajeva i Beograda", rekla je Mićićeva.\nNa šestim "Danima Sarajeva" koji će trajati do subote 26. maja, beogradskoj publici će biti predstavljena sarajevska kulturna scena i rezultati saradnje umetnika iz BiH, Srbije i regiona.\nPrihod od prodatih karata namenjen je obnovi Vijećnice, zgrade koja je postala simbol uništavanja kulturnog nasledja, pošto je granatirana i spaljena tokom opsade Sarajeva 1992. godine.\nIzložba radova umetnice Šejle Kamerić "1.395 dana bez crvene" i istoimeni film odnose se na život stanovnika Sarajeva tokom opsade, kada im je savetovano da zbog opasnosti od snajperista ne nose odeću upadljivih boja.\nPremijerno u Beogradu, poslednjeg dana festivala - 26. maja, nastupiće Sevdah Takht, novi bend Damira Imamovića, zagrebačkog perkusioniste Nenada Kovačića i jednog od najinteresantnijih mladih basista na beogradskoj sceni Ivana Mihajlovića.


Vreme - Vojska i četnici: Čiča Dražina brigada\nVojska i četnici:\nNa fotografijama koje su se pojavile na društvenim mrežama (proklete bile društvene mreže) neki ljudi obučeni u uniforme pripadnika Vojske Srbije stoje ispred Spomenika Dragoljubu Mihailoviću, generalu "Jugoslovenske vojske u otadžbini" za vreme Drugog svetskog rata, i – salutiraju.\nFotografija je objavljena na Tviter nalogu internet portala "Nacionalist" u pola tri po podne 7. maja 2018. uz objašnjenje: "Delegacija Vojske Srbije juče odala počast generalu Mihailoviću na Ravnoj gori."\nIstoga dana na Fejsbuk nalogu Nemanje Todorovića iz Kragujevca pojavila se ista ta fotografija u boljoj rezoluciji sa komentarom: "Zvanična delegacija Vojske Srbije odala počast generalu Mihailoviću na Ravnoj gori. Ovim je konačno priznat antifašizam i antinacizam Ravnogorske vojske tokom Drugog svetskog rata."\nSa ova dva izvora narednih će dana poteći salva komentara koji se mogu podeliti u dve velike grupe: za jedne je ovo događaj koji se dugo čekao, a za druge velika sramota koja zahteva i istragu i pokretanje sudskog postupka koji su na ovaj način em osramotili zvaničnu instituciju države Srbije, em uradili nešto protivzakonito.\nInstitucije su ostale neme: ni Ministarstvo odbrane ni Vojska Srbije nisu odmah reagovali kada se salutiranje dogodilo, nego je tek kada su novinari par dana docnije počeli da se raspituju krenulo neko vajkanje: te Ministarstvo sa tim nema veze, te Vojska, odnosno Generalštab, nemaju veze uz obrazloženje da je to bila samostalna akcija grupe pripadnika VS.\nZa to vreme, ćuti Vlada, ćuti predsednik koji se tih dana pripremao da iz Ankare poleti za Moskvu i da u šetnji Besmrtnog puka, zajedno sa predsednikom Ruske Federacije Vladimirom Putinom, prošeta Crvenim trgom u najvećoj svetskoj antifašističkoj paradi posvećenoj Danu pobede, 9. maju.\nDakle, dok je Aleksandar Vučić, koga ministar vojni i Generalštab nazivaju vrhovnim komandantom (titulom i funkcijom koje nema u zakonskom okviru Republike Srbije), šetao sa ruskim predsednikom obeležavajući pobedu nad fašizmom, njegovi "podređeni" iz VS odaju počast čoveku za koga – ako ništa drugo – nije utvrđeno da se 9. maja 1945. godine veselio pobedi nad nacističkom Nemačkom i silama Osovine.\nKAD SU BILI I KO JE IŠAO\nPrema "izvorima" sa interneta, predstavnici VS bili su na Ravnoj gori 6. maja, na Đurđevdan, sa četiri autobusa, njih dvestotinjak, uparađeni i doterani. Na nalozima koje smo pomenuli, tamo gde se fotografija pojavila nema detaljnijih opisa sa Ravne gore a zajedničko im je da su to stranice koje neguju patriotski odnos prema Srbiji.\nTo je bila nedelja, za većinu neradni dan i dan kada je cela Srbija, ona koja se zanima za vesti, sedela da gleda šta će Vojislav Šešelj da uradi u Hrtkovcima.\nTime se bavio i predsednik Vučić, pa je moguće zamisliti da im je ovo promaklo, ova memorijalna invazija Ravne gore i to nekoliko dana pre nego što se tamo tradicionalno okupljaju "četnici" obeležavajući 8. maja Dan kada se Dragoljub Mihailović odmetnuo u šumu ne želeći da se preda novim nacističkim vlastima u Srbiji.\nTaj dan, Markovdan po crkvenom kalendaru, četnici predstavljaju kao trenutak u kome je Mihailović krenuo u borbu protiv dva zla: fašizma i komunizma. Poetika i morfologija tih skupova na Ravnoj gori detaljno su opisane u prikazima reportera "Vremena" Dragana Todorovića, koji je sa njih izveštavao više od jedne decenije.\nZa jednu Srbiju, ti skupovi idolopoklonika lika i dela Dragoljuba Mihailovića bili su neka vrsta cirkusa i festivala pijanih ljudi koji su o četnicima saznavali iz filmova Veljka Bulajića, ali je, u isto vreme, taj događaj bio važan za one koji su tražili da se bar izjednače prava četnika i partizana pred zakonom i da se onima koji su se borili pod vođstvom Mihailovića prizna status boraca rata, baš kao i onima iz partizanskih jedinica.\nPored toga, u Srbiji jeste došlo do neke vrste rehabilitacije četničkog pokreta, a presuda u korist Dragoljuba Mihailovića po kojoj je odlučeno da on nije imao pravi sudski postupak u kome je osuđen i docnije streljan na nepoznatoj lokaciji, predstavljena je kao potpuna i institucionalna pobeda te vrste istorijske istine.\nZato su i komentari onih istoričara koji su pokušali da objasne ono što se desilo nedavno na Ravnoj gori – salutiranje oficira i vojnika VS kontroverznom vođi četnika – išli u tom pravcu: Čiča je rehabilitovan, on jeste bio antifašista i jeste deo tradicije srpske vojske, pa, u tom smislu, predstavnici vojske koji polažu cveće na njegov spomenik rade pravu stvar.\nIako nema potvrde da je ekskurzija bila organizovana i aminovana od strane Ministarstva i Generalštaba, teško je poverovati da se dvesta vojnika samoorganizuje i da u "radnoj uniformi" uradi ono što su uradili, što je van svakog postojećeg protokola.\nBivši pripadnici VS sa kojima je ovaj novinar razgovarao, slažu se da je odgovornost na načelniku Generalštaba Ljubiši Dikoviću, koji vešto izbegava medije i ne govori o tome javno. Naime, ako je on odobrio, on treba i da objasni zašto je to uradio, a ako nije znao, onda je stvar još gora, jer prvi u hijerarhiji ne zna šta mu rade oni koji su na nižim stepenicama od njega, kažu za "Vreme" sagovornici iz VS.\n"Nije važno ko je pojedinačno bio, nego ko je odobrio", kaže u izjavi za "Vreme" Nikola Lunić, kapetan bojnog broda u penziji.\nOn podseća da godinama unazad postoji organizovani odlazak u Pranjane sa predstavnicima vojske SAD jer se tamo nalazi obeležje akcije spasavanja velike grupe američkih pilota – što jeste delo jedinica pod vođstvom Dragoljuba Mihailovića.\nDuhove je uznemirio kontekst jer se na ravnogorski slet reagovalo zbog činjenice da se na čelu MO nalazi Aleksandar Vulin, deklarativni komunista, antifašista i veliki borac protiv svake vrste izrabljivanja, dok je Vučić nosio sliku dede nastradalog u ustaškim pogromima za vreme Drugog svetskog rata, pa se postavlja pitanje da li je neko iz vojske ovo uradio na svoju ruku ili opet prisustvujemo doslednoj kontradiktornoj politici koja se trudi da "namiri" različite interese?\nVulin je nekoliko meseci ranije prisustvovao obeležavanju Dana kopnene vojske i slušao govor i pevanje načelnika tog roda vojske Milosava Simovića, jednog od najhvaljenijih i najnagrađivanijih generala VS. General je posle nadahnutog govora, što bi trebalo da je odlika dobrih generala, pustio glas i otpevao stari četnički standard "Planino moja". Na snimku koji je postavljen na Jutjub u trenutku kada general Simović krene da peva salom se razlegne gromki aplauz, kamera krene i usnimi Ljubišu Dikovića i Nikolu Selakovića kako radosno aplaudiraju.\nMeđutim, Vulin, koji sedi između njih dvojice, drži hladno ruke na kolenima i karakteristično koluta očima, iz čega bi moglo da se zaključi da on možda ne deli oduševljenje i nadahnuće koje ostalima donosi stara četnička pesma. General Simović se tada referirao na Toplički ustanak iz Prvog svetskog rata i tadašnje četničko-komitske odrede koji su pokušavali da promene situaciju na terenu u danima kada je srpska vojska vidala rane u Grčkoj i spremala se na povratak u otadžbinu.\nPored toga, treba reći da se Vojska Srbije pojavljuje ponovo na "istorijskoj sceni" tek 2007. godine, po stvaranju nezavisne i samostalne Republike Srbije, i da jeste logično da se oni koji je predvode oslanjaju na tradiciju od pre Jugoslavije, odnosno zajedničke države, jer su nam simboli i zvanična politika takođe oslonjeni na period pre 1918. godine.\nKomentarišući događaj na Ravnoj gori, o kome nema ni traga ni glasa na zvaničnim internet stranicama VS i MO, predstavnik Saveza ravnogorskih pokreta Predrag Bogičević kaže za portal iz Čačka "Glas zapadne Srbije" da je zadovoljan promenama koje su se desile u vojsci u poslednjih mesec dana i posebno hvali činjenicu da su predstavnici vojske odali poštu Mihailoviću:\n"Odata je počast streljanim ravnogorcima i ispaljen je počasni plotun. General-potpukovnik Simović je spevao četničku pesmu i sve najbolje rekao na Akademiji, povodom dana kopnene vojske. Pre dva dana, na Ravnoj gori, vod gardijske vojske sa oficirima došao je da položi cveće na spomenik i oda vojnu počast Đeneralu Mihailoviću", kaže Bogičević, dodajući u svom govoru da na nacionalizmu i svetosavlju Vojska Srbije i država mogu biti jake, bez toga ne.\nO promenama u vojsci možda govori i to da se ove godine, baš u danu kada je delegacija za koju se tvrdi da je otišla samostalno i obrela se na visovima Ravne gore, Generalštab odlučio na jednu "novinu" a to je uspostavljanje krsne slave Generalštaba, o čemu se detaljno izveštava na stranicama internet portala VS.\nSaznajemo da je Đurđevdan obeležen u bogoslužbenom prostoru Generalštaba i da je liturgiju služio patrijarh srpski Irinej, čime se uspostavila nova tradicija.\nPosle činodejstvovanja, domaćin slave general Diković rekao je da je "obeležavanje slave Generalštaba moglo mnogo ranije da se desi, ali je bilo potrebno vreme da ljudi sazru".


Društvo i ekonomija: Svetska banka popravila prognoze za Srbiju, rast BDP 0,5 odsto - BalkaniYUm.TV '); } //]]>\nSvetska banka popravila prognoze za Srbiju, rast BDP 0,5 odsto\nSrbija je po danas objavljenim projekcijama Svetske banke popravila sve glavne ekonomske pokazatelje, ali će po stopi rasta bruto domaćeg proizvoda (BDP) od 0,5 odsto u 2015. ipak biti na poslednjem mestu među šest zemalja Zapadnog Balkana.\nŠestović je rekao da se srpska ekonomija u drugom kvartalu ove godine vratila u zonu rasta od jedan odsto zahavaljujući pre svega rastu prerađivačke industrije i dodao da bi rezultati bili još bolji da nije bilo suše, zbog koje je u poljoprivredi zabeležen pad od 10 odsto.\nŠestović je rekao da će Srbija u 2016. prema prognozama Svetske banke imati rast od 1,5 odsto, a u 2017. godini dva procenta, ali da je to i dalje ; ispod potencijala srpske ekonomije.\nKako je istakao, Svetska baka srednjoročno posmatrano očekuje znatno više stope rasta u Srbiji koje bi mogle dostići regionalni prosek.\n"Srbija je najbolji primer u regionu u smanjenju budžetskog deficita i trenutne projekcije su da će iznositi četiri odsto BDP-a, ali je moguće da će biti ispod toga", rekao je Šestović. Prema izveštaju Svetske banke, deficit budžeta Srbije u 2015. biće za 2,7 procentnih poena manji nego godinu ranije.\nOn je dodao da se očekuje i dalje smanjenje fiskalnog deficita u 2016. godini i 2017. godini, ali ne tako naglo kao u 2015. godini. Kako je precizirao, u 2016. se očekuje budžetski deficit od 3,5 odsto, a u 2017. godini između dva i po i tri odsto BDP.\n"To je nivo deficita koji omogućava održivost javnog duga", rekao je Šestović.


Delatnost: Razvoj i proizvodnja mašina za preradu papira\nUpotreba: Inženjeri firme Solfins, postavili su centralizovan sistem za timski rad i automatizovano označavanje dokumentacije. Centralizovana baza kupovnih i standardnih komponenti, omogućava inženjerima da brzo generišu dokumentaciju i automatski dobiju izlaznu specifikaciju za službu nabavke i tehnološku sastavnicu koja se koristi kao osnova planiranje proizvodnje ili angažovanje podizvođača. Složene mehanizme na mašinama je moguće proveriti i testirati pre izrade, što značajno ubrzava razvoj konceptualnih rešenja i eliminiše greške u proizvodnji i montaži. Kvalitetna montažna dokumentacija ubrzava proces sklapanja i skraćuje vreme isporuke. Visoko kvalitetna servisna dokumentacija sa listama rezervnih delova, predstavlja jezičak na vagi koji kupce opredeljuje da kupe mašinu, jer to predstavlja garant brzog detektovanja uzročnika kvarova i reakciju servisne službe.\nProizvodnja: Vreme proizvodnje je skraćeno povezivanjem 3D modela koji su nastali u konstrukciji sa proizvodnjom kroz SolidCAM softver, koji na bazi modela generiše upravljački kod za mašinu. Time su eliminisane greške koje nastaju pogrešnim tumačenjem crteža ili usled grešaka u unosu koordinata na CNC mašinu.\nMašine u upotrebi pre SolidWorksa\nMašine koje su trenutno u upotrebi konstruisane uz pomoć SolidWorks softvera\nImate slične izazove u kompaniji i potrebna su vam rešenja?


Većina korisnika u Gerontološkom centru zainteresovana za vakcinaciju\nDragan Šerbedžija, koji je u ovom domu smješten pet godina, kaže da je posljednju godinu zbog epidemioloških mjera proveo unutar ograde ovog centra, a kada se ukazala prilika za vakcinaciju nije imao dilemu\nU javnoj ustanovi Gerontološki centar Banjaluka danas je počela vakcinacija protiv COVID-19 zaposlenih i korisnika usluga ove ustanove, javlja Anadolu Agency (AA).\nVladimir Makarić, vršilac dužnosti pomoćnika ministra za resor socijalne, porodične i dječije zaštite u Vladi bosanskohercegovačkog entiteta Republika Srpska, rekao je da su Planom vakcinacije kao prioritetna grupa za vakcinaciju predviđeni zaposleni i korisnici ustanova socijalne zaštite za smještaj odnosno domova za starija lica i za lica sa invaliditetom.\nOn je naglasio da ovaj proces traje u javnim i privatnim ustanovama,, a da je prethodno u Republici Srbiji vakcinisano oko 150 zaposlenih u ovim ustanovama.\n“Interesovanje za vakcinaciju u ovim ustanovama je veliko, tako da ćemo u narednom periodu vakcinacijom obuhvatiti oko 2.000 korisnika i oko 500 zaposlenih”, kazao je on.\nVinko Lolić, direktor Gerontološkog centra Banjaluka, rekao je da će danas vakcine primiri 35 radnika, a sutra 32, dok u srijedu počinje vakcinacija korisnika za koju se prijavio 281 od 303 korisnika Gerontološkog centra.\nDrago Tomašević, koji je zaposlen u ovom centru i između ostalog zadužen je i za vakcinaciju u ovoj ustanovi istakao je da kruže razne dezinformacije o vakcinaciji, ali da je u pitanju normalan, neophodan proces koji vodi ka izlasku iz krize i zatvorenosti.\nDragan Šerbedžija, koji je u ovom domu smješten pet godina, kaže da je posljednju godinu zbog epidemioloških mjera proveo unutar ograde ovog centra, a kada se ukazala prilika za vakcinaciju nije imao dilemu.\nNa području RS-a trenutno se koriste ruske vakcine protiv koronavirusa Sputnik V, a do sada je u ovaj entitet stiglo 42.000 doza dovoljnih za vakcinaciju 21.000 osoba. Iz Ministarstva zdravlja i Instituta za javno zdravstvo RS-a pozvali su osobe starije od 65 godina da se prijave za vakcinaciju svojim timovima porodične medicine.\nTeško stanje u Gerontološkom centru: “Nemamo kisik, a zdravstvene ustanove nam ne pomažu”\nDirektorica Gerontološkog centra: Ne možemo se sami izboriti s virusom, niko ne reaguje


BELA CRKVA PROGLEDALA: Demokrate se učlanile u SNS - ePancevo\nBivši i sadašnji članovi Demokratske stranke, koji su nekada vodili opštinu Bela Crkva a danas su okupljeni u grupi građana “Savez za Belu Crkvu” od danas su članovi Srpske napredne stranke.\nPosle potpisivanja pristupnica, poverenik Opštinskog odbora SNS Bela Crkva Violeta Simić istakla je da ova stranka nastavlja da jača i okuplja sve one koji žele da rade na sprovođenju programa stranke, razvoju i napretku opštine.\nŽeljko Crnogorac, nekadašnji pokrajinski poslanik, a sada i bivši predsednik GG, naglasio je da u DS nije bilo sluha za politiku razvoja lokalnih sredina.\nNaše političko delovanje posvetili smo društveno ekonomskom razvoju opštine Bela Crkva. Okupljeni u grupi građana, na lokalnim izborima, osvojili smo dva mandata. SNS, na čelu sa predsednikom Aleksandrom Vučićem, jedina je politička stranka koja može da sprovede završetak započetih projekata i inicira nove, kako bi naša opstina dalje napredovala i razvijala se. Od danas smo njeni članovi, rekao je Crnogorac.\nSNS je na lokalnim izborima u opštini Bela Crkva osvojila 21 od ukupno 33 mandata, koliko broji lokalni parlament.\nDa podsetimo, u Beloj Crkvi je nedavno nestao opštinski odbor Lige socijaldemokrata Vojvodine, jer su svi njihovi članovi prešli u grupu građana i najavili blisku saradnju sa SNS, u kojoj su, prema njihovim rečima, prepoznali “najiskrenijeg partnera”.\nTakođe, u Južnobanatskom okrugu, Srpskoj naprednoj stranci pristupili su nedavno odbori Jedinstvene Srbije u Vršcu i Kovinu, odbori SPS u Plandištu i Opovu i LSV u Alibunaru.